New Editionge Eid sale: hurihaa item eh 150 Rufiyaa ah! | Mihaaru\nނިއު އެޑިޝަން އީދު ސޭލުން ހުރިހާ އައިޓަމެއް ވެސް 150 ރުފިޔާއަށް ލިބޭނެ-- ފޮޓޯ: ނިއު އެޑިޝަން\nނިއު އެޑިޝަންގެ އީދު ސޭލް: ހުރިހާ އައިޓަމެއް 150ރ. އަށް!\n03 އޯގަސްޓް 2019 - 18:35 1 comment\nދުނިޔޭގެ ނަން މަޝްހޫރު ބްރޭންޑުތަކުގެ ރީތިވާ ސާމާނު ފުޅާ ދާއިރާއެއްގައި ވިއްކާ ނިއު އެޑިޝަނުން ބޮޑު އީދާ ދިމާކޮށް ހާއްސަ ސޭލެއް ފަށައިފި އެވެ.\n"އީދު 150 ސޭލް" ގެ ނަމުގައި ކުރިއަށްގެންދާ މި ސޭލްގައި ނިއު އެޑިޝަނުން ވިއްކާ ޕްރިމިއަމް ޕްރޮޑަކްޓްތައް 150 ރުފިޔާ އަށް ލިބޭނެ އެވެ. މި މަހުގެ 14 ވަނަ ދުވަހުގެ ނިޔަލަށް މި ސޭލް ކުރިއަށް ގެންދާނެ އެވެ.\nމި ސޭލަށް އެ ފިހާރައިގެ ވަކި ސަރަހައްދެއް ވަނީ ހާއްސަކޮށްފަ އެވެ. އީދާ ގުޅުވައި ހަދިޔާކޮށްލެވޭނެ ގިނަ ވައްތަރުގެ ގިފްޓް ޕެކްތައް އެތަނުގައި ހުންނާނެ ކަމަށް ނިއު އެޑިޝަނުން ބުންޏެވެ.\n"މި ސޭލަށް ހާއްސަ ކޮށްފައިވާ ގިނަ ގިފްޓް ޕެކްތަކެއް ލިބެން ހުންނާނެ. އެ ޕެކްތަކަކީ 150 ރުފިޔާ އަށް ލިބޭ ޕްރޮޑަކްޓްތަކެއް ބަންޑަލް ކޮށްފައިވާ ޕެކްތަކެއް،" ނިއު އެޑިޝަންގެ ޗީފް މާކެޓިން އޮފިސާ އިސްމާއިލް އަޒްމީ އަދުނާން ވިދާޅުވި އެވެ.\nނިއު އެޑިޝަންގެ އީދު ސޭލްއަށް ހާއްސަކޮށްފައިވާ އޭރިއާ-- ފޮޓޯ: ނިއު އެޑިޝަން\nމި ސޭލްގައި ބޫޓާއި އަތް ދަބަހާއި ބޮޑީ މިސްޓުގެ އިތުރުން ސެންޓު ފަދަ ސާމާނު ލިބެން ހުންނާނެ އެވެ.\nއަޒްމީ ވިދާޅުވީ މި ޕްރޮމޯޝަނުގެ ބޭނުމަކީ ވީހާވެސް ގިނަ ބަޔަކަށް ކޮލިޓީ ރަނގަޅު ސާމާނު ހެޔޮ އަގުގައި ގަތުމުގެ ފުރުސަތު ހޯދައިދިނުން ކަމަށެވެ. އެންމެ ހާއްސަ ކަމަކީ އީދާ ދިމާކޮށް ހަދިޔާ ދިނުމުގެ ފުރުސަތު ފަހިކޮށްދިނުން ކަމަށް ވެސް އޭނާ ވިދާޅުވި އެވެ.\nނިއު އެޑިޝަނުން ވަނީ ދާދި ފަހުން ފްލޭޝް ސޭލެއް ވެސް ބާއްވައިފަ އެވެ. މި ސޭލުގައި ނޯޓް ބްރޭންޑުގެ ހުރިހާ އައިޓަމެއް ވެސް ވަނީ 1 ގަޑި އިރަށް 50 ޕަސެންޓް އަގު ހެޔޮ ކޮށްފަ އެވެ. މި ސޭލަށް ގިނަ ބައެއްގެ ތަރހީބު ލިބުނު ކަމަށް ނިއު އެޑިޝަނުން ބުންޏެވެ.\nގަލޮޅު، ރައުންޑްވަން ބުކްޝޮޕް ކައިރީގައި ހުންނަ ނިއު އެޑިޝަނަކީ ރާއްޖޭގެ މަގުބޫލު ގިނަ ބްރޭންޑްތަކުގެ ޕްރޮޑަކްޓުތަކެއް ހޯލްސޭލްކޮށް ޑިސްޓްރިބިއުޓް ކުރަމުން އަންނަ ފިހާރަ އެކެވެ. މީގެ ތެރޭގައި ނޯޓް ކޮސްމެޓިކްސް، ބާތް އެންޑް ބޮޑީ، މޮންޓާލޭ، ލިލީލޯ، މެޖިކް، ވިކްޓޯރިޔާސް ސީކްރެޓް އަދި ކަންޓޫ ފަދަ ނަން މަޝްހޫރު ބްރޭންޑުތައް ހިމެނެ އެވެ.\nއިތުރު ލިޔުންތައް މޭކަޕްކުރުން


Report: Dheebaajaa mahsala: Bodu araarun gandakah!\nހަލީމާއި އުޝާމް: ސޯޝަލް މީޑިއާގައި ބަހުގެ ހަމަލާތަކެއް ވަނީ ރައްދު ކުރައްވާފަ\nކުރީގެ ރައީސް މުހައްމަދު ނަޝީދުގެ ވެރިކަމުގައި ހެދި އެއްބަސްވުމެއް އޭގެ ފަހުން އުވާލި މައްސަލާގައި ލިބުނު ގެއްލުމުގެ ގޮތުގައި ދީބާޖާ އިންވެސްޓްމެންޓް ޕްރައިވެޓް ލިމިޑެޓަށް 348.10 މިލިއަން ރުފިޔާ ދޭން ދައުލަތުގެ މައްޗަށް ސުޕްރީމް ކޯޓުން ކުރި ހުކުމާއެކު ބޮޑު އަރާރުންވުންތަކެއް ފެށިއްޖެ އެވެ.\nއެ ހުކުމާމެދު ގާނޫނީ ގިނަ ބޭފުޅުންތަކެއް ސުވާލު އުފައްދަވާފައިވަނިކޮށް އެ މައްސަލަ ބަންޑާރަ ނައިބު އޮފީހުގައި އޮތްއިރު އެތަނުގެ ޑެޕިއުޓީ އެޓާނީ ޖެނަރަލްގެ މަގާމުގައި ހުންނެވި އަހުމަދު އުޝާމް ހާމަ ކުރެއްވި ވާހަކަތަކުން މައްސަލަ މިހާރު ވަނީ ވަރަށް ބޮޑަށް ހޫނުވެގެން ގޮސްފަ އެވެ.\nއުޝާމް ވަނީ އެއީ ނުފޫޒުތަކެއް ނޫނީ ޑީލްތަކެއްގެ ތެރެއިން އައިސްފައިވާ ހުކުމެއް ކަމަށް ސިފަ ކުރައްވާފަ އެވެ.\nއުޝާމް ވިދާޅުވި ގޮތުގައި މިދިޔަ އަހަރުގެ ޑިސެމްބަރު މަހު، ސިވިލް ކޯޓުގެ ގާޒީއަކު އޭނާއަށް ގުޅުއްވުމަށްފަހު އެ މައްސަލާގެ މައުލޫމާތު ހޯއްދެވި އެވެ. އެހެންވެ އެކަމުގައި ނުރަނގަޅު ކަންތައްތަކެއް އުޅޭ ކަމަށް ބެލެވޭތީ މިހާރުގެ ބަންޑާރަ ނައިބު އިބްރާހިމް ރިފްއަތަށް އެވާހަކަ ދެންނެވި ކަމަށް އުޝާމް ވިދާޅުވި އެވެ. ނަމަވެސް އެއީ ކޮން ގާޒީއެއް ކަމެއް އުޝާމު ވިދާޅެއް ނުވެ އެވެ.\nއެހެން ނަމަވެސް ޓްވިޓާގައި ސިވިލް ކޯޓުގެ ކުރީގެ ގާޒީއަކު އެ މައްސަލައަށް ރިއެކްޓް ކުރެއްވި އެވެ. އެހެންވެ އުޝާމް އިޝާރަތް ކުރެއްވި ގާޒީ ވަނީ ސާފުވެފަ އެވެ. އެއީ ރައްޔިތުންގެ މަޖިލީހުގެ އިންތިހާބުގައި ވާދަ ކުރެއްވުމަށް ގާޒީ ކަމުން އިސްތިއުފާ ދެއްވި މުހައްމަދު ހަލީމެވެ. އެ މައްސަލާގައި ހަލީމް ވަނީ ގިނަ ޓްވީޓްތަކެއް ކުރައްވައި އުޝާމް އަދި ބަންޑާރަ ނައިބު އިބްރާހިމް ރިފްއަތަށް ވެސް ފާޑު ވިދާޅުވެފަ އެވެ.\nއޭނާގެ ފާޑުކިޔުންތައް އަމާޒު ކުރެއްވީ ސޯޝަލް މީޑިއާގައި އާންމުވެފައިވާ ސިޓީއަކާ ހަވާލާ ދެމުންނެވެ. އެ ސިޓީއަކީ ބަންޑާރަ ނައިބު ރިފްއަތު، ސުޕްރީމް ކޯޓަށް ފޮނުވާފައިވާ ސިޓީއެކެވެ. އެ ސިޓީގައި އެދިފައިވަނީ ދީބާޖާއާއެކު ކޯޓުން ބޭރުން އެ މައްސަލަ ހައްލު ކުރަން ބޭނުންވާ ކަމަށެވެ. އެހެންވެ ސުޕްރީމް ކޯޓުން އެ ފުރުސަތު ދެއްވުމަށެވެ.\nއެ ސިޓީގެ ސަބަބުން ބަންޑާރަ ނައިބު ރިފްއަތުގެ ގާނޫނީ ޝަރުތު ހަމަވޭތޯ ސުވާލު އުފެދޭ ކަމަށް ހަލީމް ވިދާޅުވެފައިވެ އެވެ. އެ މައްސަލާގައި ސިއްރު ޑީލްތަކާއި ކޮރަޕްޝަން ހިނގާފައިވަނީ ބަންޑާރަ ނައިބު އޮފީހުގަ ކަމާއި އެކަމަށް ގާނޫނީ ފިޔަވަޅު އަޅަންޖެހޭކަން އޭނާ ފާހަގަކޮށްފައިވެ އެވެ.\nއެ ސިޓީ ފޮނުވަން ޖެހުނީ ކީއްވެގެންތޯ ހަލީމް ވަނީ އުޝާމާ ވެސް ސުވާލު ކުރައްވާފަ އެވެ. ހިނގާފައިވާ ނުރަނގަޅު ކަންތައްތަކީ އެއީތޯ އޭނާ ސުވާލު އުފެއްދެވި އެވެ. އެ ސިޓީ ފޮނުވާފައިވަނީ މިދިޔަ އަހަރުގެ ޑިސެމްބަރު މަހު އެވެ. އޭރު އުޝާމް އަދި ހުންނެވީ ބަންޑާރަ ނައިބުގެ ޑެޕިއުޓީގެ މަގާމުގަ އެވެ. އިސްތިއުފާ ދެއްވީ ޖެނުއަރީ މަހު އެވެ. އޭގެ ފަހުން ރައްޔިތުންގެ މަޖިލީހުގެ އިންތިހާބުގައި ވާދަ ކުރައްވައި ވިލިމާލެ ގޮނޑި ވަނީ ކާމިޔާބު ކުރައްވާފަ އެވެ.\nހަލީމްގެ ސުވާލަށް އުޝާމް ވެސް ރައްދު ދެއްވި އެވެ. އުޝާމް ސުވާލު އުފެއްދެވީ ސުޕްރީމް ކޯޓަށް ފޮނުވި ރަސްމީ ސިޓީއެއް ހަލީމަށް ލިބުނު ގޮތާމެދު އެވެ. އެއީ ސުޕްރީމް ކޯޓުން ބަލަން ޖެހޭނެ ކަމެއް ކަމަށް ވެސް އުޝާމް ވިދާޅުވި އެވެ.\nއެއަށް ރައްދު ދެއްވައި ހަލީމް ވިދާޅުވީ އެ ސިޓީއަކީ ދީބާޖާއާ އެއްވެސް ވަރަކަށް މަޝްވަރާ ކުރުމެއް ނެތި ރިފްއަތާއި އުޝާމް ފޮނުއްވި ސިޓީއެއް ކަމަށާއި ސިޓީގެ ކޮޕީ ދީބާޖާއާ ހަވާލުކުރީ ޝަރީއަތުގެ މަޖިލީހުގައި ސުޕްރީމް ކޯޓުން ކަމަށް އޭނާ ވަނީ ވިދާޅުވެފަ އެވެ. ހަލީމަކީ ދީބާޖާގެ ފަރާތުން އެ މައްސަލަ ފުރަތަމަ ކޯޓަށް ހުށަހެޅި އިރު އެ ކުންފުނީގެ ވަކީލެކެވެ.\nހަލީމް ވިދާޅުވީ އިސްތިއުނާފުގެ މުއްދަތު ހަމަވިއިރު ވެސް މައްސަލަ ހައިކޯޓަށް އިސްތިއުނާފަށް ހުށަނޭޅި އޮތީ އުޝާމްގެ އިހުމާލުން ކަމަށެވެ. އެ މައްސަލަ ސުޕަވައިޒް ކުރައްވައި ބައެއް އަޑުއެހުންތަކަށް ވަކާލާތު ކުރައްވަން ވެސް ވަޑައިގެންނެވީ އުޝާމް ކަމަށް އޭނާ ވިދާޅުވެ އެވެ. މިއަދު އޭނާ އުޅުއްވަނީ އެކަންކަމުން ސަލާމަތްވާން ކަމަށެވެ. އޭގެ ފަހުން އުޝާމް އިތުރަށް އެއްޗެއް ވިދާޅެއް ނުވެ އެވެ.\nމިހާރު ބަންޑާރަ ނައިބު ރިފްއަތު ވަނީ އެ މައްސަލަ އަލުން ރިވިއުކޮށް ދޭން ސުޕްރީމް ކޯޓުގައި އެދިވަޑައިގަންނަވަން ނިންމަވާފަ އެވެ.\nދައުލަތުން ހައިކޯޓަށް އެ މައްސަލަ ހުށަހެޅީ ޖުލައި 22، 2015 އިގައެވެ. ނަމަވެސް އިސްތިއުނާފު ކުރުމަށް ލިބޭ 90 ދުވަހަށް ބަލާއިރު އެ މައްސަލަ އިސްތިއުނާފަށް ހުށަހެޅޭނެ އެންމެ ފަހު ތާރީހަކީ މާޗް 12، 2015 އެވެ. ސުޕްރީމް ކޯޓުން ހައިިކޯޓުގެ ހުކުމް ބާތިލްކުރި މައިގަނޑު ސަބަބަކީ އެއީ އެވެ. ދައުލަތަށް އެ ބޮޑު ގެއްލުމުގެ ސަބަބަކީ ކުޑަ އިހުމާލެކެވެ. އޭރުގެ ބަންޑާރަ ނައިބަކީ މުހައްމަދު އަނިލެވެ.\nސުޕްރީމް ކޯޓް އެޓާނީ ޖެނެރަލް ސިވިލް ކޯޓް


Sarukaaruge Muassasaathakuge Zinmaadhaarukan Kuda Kamah Rayyithun...\nސަރުކާރުގެ މުއައްސަސާތަކުގެ ޒިންމާދާރުކަން ކުޑަކަމަށް ރައްޔިތުން ތުހުމަތުކުރަން ފަށައިފި\n3 މަސް, 1 ހަފްތާ,4ދުވަސް, 18 ގަޑި, 54 މިނެޓް, 49 ސިކުންތު ކުރިން 3050މަރިޔަމް އިސްއާދާ\nއިއްޔެގެ ހަވީރުން ފެށިގެން ދިވެހިރާއްޖޭގައި މީޑީޔާގައި ޗަރުކޭހެހްގެ ގޮތުގައި އެނބުރެމުން އައި ޚަބަރަކީ ދިވެހި މުޖުތަމަޢަށް ދިމާވެފައިވާ އެންމެ ބިރުވެރި އެއް ވަބާކަމުގައިވާ މަސްތުވާތަކެއްޗާ ގުޅުންހުރި ޚަބަރެކެވެ. އަޅުގަޑު އެ ޚަބަރަކީ ޗަރުކޭހެއްގެ ގޮތުގައި އެނބުރުނު ޚަބަރެކޭ މި ދަންނަވަނީ އެ މައްސަލައިގައި ހިމެނޭ މީހުން ބަންދުކޮށް ދެން ދިމާވެގެން ދިޔަ ކަންކަމުގެ ސަބަބުންނެވެ.\nއެގޮތުން ތިން ކިލޯގެ މަސްތުވާތަކެތީގެ މައްސަލައިގައި ހުޅުމާލޭ ގެޔަކުން ޖޫން މަހުގެ ފަސް ވަނަ ދުވަހު ހައްޔަރު ކުރި ދެމީހުންގެ ބަންދަށް މުއްދަތު ޖެހުމަށް ކޯޓަށް އެމީހުން ފުރަތަމަ ފަހަރަށް ހާޒިރުކުރުމުން އެ ދެމީހުންވެސް ވަނީ ކޯޓުން ދޫކޮށްލާފައެވެ. އެގޮތުން މައްސަލައިގައި ހައްޔަރުކުރި 52 އަހަރުގެ އަންހެން މީހާ ފުރަތަމަ ދޫކޮށްލީ އޭނާ ހައްޔަރު ކޮށްފައި ވަނީ އެއްވެސް ތުހުމަތެއް އޮވެގެން ނޫންކަމަށާއި އޭނާ ހައްޔަރުކޮށްފައި ވަނީ އޭނާގެ ދަރިފުޅު މަސްތުވާތަކެއްޗަށް ޒިންމާ ނަގާފައި ނުވާތީކަމަށް ފުލުހުން ޝަރީޢަތުގެ މަޖިލީހުގައި ވިދާޅުވެފައިވުމުންނެވެ.\nއަދި 25 އަހަރުގެ މީހާ ފުރަތަމަ ދޫކޮށްލީ އޭނާ ހައްޔަރު ކުރުމުގެ އަމުރާއި އޭނާ ދިރިއުޅޭ ގެ ބަލައި ފާސްކުރުމަށް އޮތް ދެ އަމުރުން ކުރެ އެއްވެސް އަމުރެއްގައި އަމުރު ނެރުއްވި ފަނޑިޔާރެއްގެ ނަންފުޅު ނެތުމުން އެއީ ފަނޑިޔާރަކު ނެރުއްވި އަމުރެއް ކަން އެނގެން ނެތުމުންނެވެ.\nފުރަތަމަ ފަހަރު މި ދެމީހުންވެސް ބަންދުން ވީއްލުމުގައި ސަރުކާރުގެ މުއައްސަސާއަކާ ރާއްޖޭގެ ފަނޑިޔާރު ގެއެއްގެ އިހުމާލު އޮތް ކަމަށް ދިވެހި ރައްޔިތުން މިހާ ހިސާބުން ބުނަން ފެށިއެވެ. މި ވާހަކަތައް ދެކެވެމުން އަންނަނިކޮށް އޭގެ ގަޑިއިރު ތަކެއް ފަހުން އަނެއްކާވެސް ފެނިގެން ދިޔައީ އެ ދެމީހުން އަންގާރަ ދުވަހުގެ ރޭ މެންދަމު 3:17 ހާއިރު އަނެއްކާވެސް ފުލުހުންގެ ބެލުމުގެ ދަށަށް ކޯޓު އަމުރެއްގެ ދަށުން ގެނައި ޚަބަރެވެ.\nނަމަވެސް އަނެއްކާވެސް އެ ދެމީހުން ބަންދުން ވީއްލިގެން ދިޔައެވެ. ސަބަބެއް ކަމަށް ބުނެފައިވަނީ މުއްދަތު އިތުރުކުރަން ހުށަހަޅާއިރު ފުރިހަމަވާންޖެހޭ ޝަރީއަތްކުރުމާ ބެހޭ ޖިނާއީ އިޖުރާއަތުގެ ގަވާއިދުގެ 8 ވަނަ މާއްދާގައި ބުނާ ކަންކަން ފުރިހަމަވެފައި ނުނާތީ ކަމަށެވެ.\nޝަރީއަތްކުރުމާ ބެހޭ ޖިނާއީ އިޖުރާއަތުގެ ގަވާއިދުގެ 8 ވަނަ މާއްދާގައި ބުނެފައިވަނީ ގާނޫނު ތަންފީޒުކުރާ އިދާރާ ތަމްސީލުކުރުމަށް ކޯޓަށް ހާޒިރުވާން ވާނީ އެމައްސަލައެއް ތަހްގީގު ކުރުމުގެ މަސައްކަތާ ހަވާލުވެ ހުރި ފަރާތެއް ކަމަށެވެ.\nއެހެންނަމަވެސް ކްރިމިނަލް ކޯޓުން ނެރުނު ބަޔާނުގައި ބުނީ ދެ މީހުން ފުރަތަމަ ހައްޔަރުކޮށްފައި ވަނީ ގާނޫނާ ހިލާފަށް ކަމަށާއި އެހެންވީމާ އެމީހުންގެ ބަންދުގެ މުއްދަތު ފުރަތަމަ ޖަހައި ނުދިން މައްްސަލަ ޖެހޭނީ ހައިކޯޓުގައި އިސްތިއުނާފް ކުރަން ކަމަށެވެ. ނަމަވެސް އަނެއްކާވެސް ޖޫންމަހުގެ6ވަނަ ދުވަހު ފުލުހުންގެ ބެލުމުގެ ދަށަށް އެ ދެމީހުން ގެނެވުނެވެ.\nކޮންމެ އަކަސް ޗަރުކޭހެއް ހެން އެނބުރެމުން އައި މި މައްސަލައިގައި ދެން ވާނެ ގޮތަކާ މެދު ދިވެހި ރައްޔިތުން މިހާރު ސުވާލު އުފެދިފައެވެ. ކޯޓު އަމުރުގެ ދަށުން ހައްޔަރު ކުރެވުނު ބަޔަކުން ކޯޓުން ދޫކޮށްލުމަށް ވުރެ ބޮޑު ޗަރުކޭހެއް އޮންނާނެތޯ ވެސް ގިނަ ބަޔަކު ދަނީ ބުނަމުންނެވެ. އަދި މިއީ މުއައްސަސާތަކުގެ ޒިންމާދާރުކަން ކުޑަކަން ހާމަވެގެންދާ ކަމުގެ އަލިގަދަ ހެއްކެއް ކަމަށް ގިނަ ބަޔަކު ބުނެއެވެ.\n23 ގަޑި ކުރިން 62 0\n1 ދުވަސް ކުރިން 94 0\n1 ދުވަސް ކުރިން 522 0\n3 ދުވަސް ކުރިން 443 0


Rohingya aaeku hunnevi Nasheed ah India Muslimun hama fenna gotheh nuvi\nރޮހިންޔާއާއެކު ހުންނެވި ނަޝީދަށް އިންޑިއާ މުސްލިމުން ހަމަ ފެންނަގޮތެއް ނުވި\nމިދިޔަ އަހަރުގެ ޖޫން މަހު އިންޑިއާގެ ބޮޑުވަޒީރު ނަރެންދުރަ މޯދީ ރާއްޖެއަށް ކުރެއްވި ދަތުރުފުޅުގެ ތެރެއިން، ރައްޔިތުންގެ މަޖިލީހުގައި ތަގުރީރު ކުރެއްވުމަށް ވަޑައިގެންނެވުމުން އެމަނިކުފާނަށް ނަޝީދު މަރުހަބާ ވިދާޅުވަނީ. -- ފައިލް ފޮޓޯ: މަޖިލިސް\nމިޔަންމާގެ ރޮހިންޔާ ދަރިކޮޅުގެ މުސްލިމުންނާއި ދެކޮޅަށް އެ ގައުމުގެ ސިފައިން ހިންގަމުންދާ ލާއިންސާނީ އަނިޔާވެރި އަމަލުތައް ހުއްޓުވަން ރާއްޖޭން ވަނީ ތެދުވެފަ އެވެ. ރޮހިންޔާގެ މުސްލިމުން ހިމާޔަތް ކުރަން އިންޓަނޭޝަނަލް ކޯޓް އޮފް ޖަސްޓިހަށް ހުށަހަޅާފައިވާ މައްސަލައިގެ ތެރެއަށް ރާއްޖެއިން ތަދުއްހުލު ވާނެ ކަން ފޮރިން މިނިސްޓަރު އަބްދުﷲ ޝާހިދު ވަނީ އިއުލާން ކުރައްވައިފަ އެވެ.\nއެ މައްސަލައިގައި ރާއްޖޭގެ ފަރާތުން ވަކާލާތު ކުރައްވަނީ ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދުގެ ބައިނަލްއަގުވާމީ ވަކީލު ވަކީލެއް ކަމަށްވާ އާމާލް ކްލޫނީ އެވެ. ސަރުކާރުގެ އެ ނިންމުމަށް ތާއީދުކޮށް ތައުރީފު ކުރެއްވި ބޭފުޅުންގެ ލިސްޓުގައި އެންމެ ކުރީގައި ހުންނެވީ ވެސް ރައީސް ނަޝީދެވެ.\n"އަޅުގަނޑު ވަރަށް އުފާކުރަން ރޮހިންޔާ މުސްލިމުންގެ ހައްގުގައި ރާއްޖެއާއެކު އަމާލް ކްލޫނީ މަސައްކަތް ކުރައްވާތީ. ރަނގަޅު މުސްލިމުންގެ ހައިސިއްޔަތުން، ރާއްޖޭގެ ޒިންމާއެއް އެއީ ހާއްސަކޮށް އެންމެ ގާތުގައި ތިބި މުސްލިމު އަހުންނާއި އުހުތުންނަށް އެހީތެރިވުން،" މިދިޔަ މަހުގެ 28 ވަނަ ދުވަހު ނަޝީދު ކުރެއްވި ޓްވީޓެއްގައި ވިދާޅުވެފަ އެވެ.\nރާއްޖެއާ ކައިރީ މިއަންމާ، އިންޑިއާ އެއް ނޫން!\nރާއްޖެއާއި މިއަންމާއާދެމެދުގެ ދުރުމިނަކީ 3،280 ކިލޯމީޓަރެވެ. ރާއްޖެއާ އެންމެ ކައިރީގައި ތިބި މުސްލިމުންނަށް އެހީވުމަކީ ވާޖިބެއްކަމަށް ނަޝީދު ވިދާޅުވިއިރު ވެސް، ރާއްޖެއާ 2،142 ކިލޯމީޓަރު ދުރުގައި އޮތް ގައުމެއްގައި އެތަކެއް މުސްލިމުންނަކަށް ބަޔަކު ދިޔައީ އަނިޔާދީ މަރަމުންނެވެ.\nފެބްރުއަރީ 23 ވަނަ ދުވަހު އަވަށްޓެރި އަދި މިހާރު ރާއްޖެއާ އެންމެ ރަހުމަތްތެރި އިންޑިއާގެ ވެރިރަށުގައި ބޮޑެތި ހަމަނުޖެހުންތަކެއް ފެށުނެވެ. ފަހުގެ ތާރީހެއްގައި ދީނާ ގުޅުވައިގެން އިންޑިއާގައި ހިނގި އެންމެ ރަހުމްކުޑަ ހަމަނުޖެހުންތަކުގައި، 46 މުސްލިމަކު ވަނީ މަރާލައިފަ އެވެ. މުސްލިމުންގެ ގެދޮރާއި ވިޔަފާރިތައް ލޫޓުވާލައި އަންދާ އަޅިއަށް ހަދައިފައި ވެއެވެ. އެ ލާއިންސާނީ އަމަލުތައް ހިންގި މީހުނަށް ދިއްލީ ފުލުހުންގެ އިތުރުން ނަޝީދުގެ އަހު، އިންޑިއާގެ ބޮޑުވަޒީރު ނަރެންދުރަ މޯދީގެ ވެރިކަންކުރާ ބީޖޭޕީއިން ވާގިދީ، ހިތްވަރުދިން ކަމުގެ ތުހުމަތުގެ އަޑުތައް ވަނީ ގަދަވެފަ އެވެ.\nބަންގްލަދޭޝްގެ ކޮްކްސް ބާރާރުގައިވާ ރެފިއުޖީ ކޭމްޕްގައި ރޯހިންޔާ ދަރިކޮޅުގެ އަންހެނަކާއި ބަލި ކުއްޖެއް. ފޮޓޯ: ޑާކާ ޓްރައިބިއުން\nމިދިޔަ އަހަރުގެ މެއި މަހު އާ ދައުރަކަށް އިންތިހާބުވުމަށްފަހު މޯދީގެ ސަރުކާރުން ދަނީ ހިންދޫ ގައުމިއްޔަތެއް އިސް ކުރަމުންނެވެ. މުސްލިމުން ނޫން މީހުނަށް ރައްޔިތުކަން ލިބޭ ގޮތަށް ގާނޫނެއް ވަނީ ފާސްކޮށްފަ އެވެ. މުސްލިމުންގެ އާބާދީ ބޮޑު ޖައްމު-ކަޝްމީރުގެ ހާއްސަ އިމްތިޔާޒުތައް އުވާލައި، އެތަން އެކީގައިހެން ވަނީ ބަންދުކޮށްފަ އެވެ. ހިންދޫން ނުކުމެ 1992 ވަނަ އަހަރު ތަޅައި ސުންނާފަތިކޮށްފައިވާ އާސާރީ މިސްކިތެއް ހުރި ބިމުގައި ފައްޅިއެއް އެޅުމަށް ދަނީ ތައްޔާރުވަމުންނެވެ. އެ ވަރުން ނުވެގެން އިންޑިއާގެ އެކި ކަންކޮޅުތަކުގައި ދިރިއުޅޭ މުސްލިމުންނާ ދެކޮޅަށް ހިންދޫންގެ ހިތްތަކުގައި ނަފުރަތު އުފެއްދުމުގެ މަސައްކަތް ބީޖޭޕީ އަޑީގައި އޮވެގެން ދަނީ ކުރަމުންނެވެ.\nއިންޑިއާގެ މުސްލިމުން ފެންނަ ކަމަކަށް ނުވި!\nއިންޑިއާގެ މުސްލިމުން ވެއްޓިފައިވާ ބިރުވެރި ހާލަތެއް ދިވެހި ސަރުކާރަކަށް ވެސް ފެންނަ ކަމަކަށް ނުހަދަ އެވެ. އެތަކެއް މުސްލިމުންނެއް އެ ހަމަލާތަކުގެ ބިރަށް ގެދޮރު ދޫކުރަން މަޖޫބުރުވެފައިވާއިރު، ދިވެހި ސަރުކާރުން ބުނަމުންދަނީ އެއީ ދާހިލީ ކަމެކޭ އެވެ.\nފަހުގެ ތާރީހެއްގައި ދީނާ ގުޅުވައިގެން އިންޑިއާގައި ހިނގި އެންމެ ރަހުމްކުޑަ ހަމަނުޖެހުންތަކުގައި، 46 މުސްލިމަކު ވަނީ މަރާލައިފަ އެވެ. -- ފޮޓޯ: ގެޓީ އިމެޖަސް\nރޮހިންޔާ މުސްލިމުންގެ ހައްގުގައި ރާއްޖެ ތެދުވުމާއެކު، ނަޝީދު ކުރެއްވި ތައުރީފާމެދު ސުވާލު އުފައްދަވައި، ކަންބޮޑުވުން ފާޅު ކުރެއްވި އެއް ބޭފުޅަކީ ރައްޔިތުންގެ މަޖިލީހުގެ ކެންދޫ ދާއިރާގެ މެންބަރު އަލީ ހުސެއިނެވެ. ނަޝީދުގެ ޓްވީޓަށް ރައްދު ދެއްވައި އަލީ ކުރެއްވި ޓްވީޓެއްގައި ވިދާޅުވެފައިވަނީ އިންޑިއާގެ މުސްލިމުންނަށް ކުރިމަތިވެފައިވާ ހާލަތަށް ވެސް ރާއްޖޭން ސަމާލުކަން ދޭންޖެހޭއޭ އެވެ.\n"ވަރަށް ގިނަ ގޮތްގޮތުން އިންޑިއާ ރާއްޖެއާ މާ ގާތް. އެހެންވީމާ އެކަމާ ކަންބޮޑުވުންފާޅު ނުކުރެވޭންވީ ސަބަބެއް ނެތް،" އެއް ކަމެއްގައި ސަރުކާރުން ގެންގުޅުނުޖ ތަފާތު ކުރުމުގެ ވިސްނުމަށް ރައްދުދެއްވަމުން އަލީ ވިދާޅުވެފައިވެ އެވެ.\nސަރުކާރު ހިންގާ ކޯލިޝަންގައި ހިމެނޭ ޖުމްހޫރީ ޕާޓީ (ޖޭޕީ) ގެ މެންބަރެއްގެ ގޮތުގައި ހުންނަވާ އަލީ ފާޅުކުރެއްވި ކަންބޮޑުވުމަށް އިންޑިއާގެ މީޑިއާގެ ސަމާލުކަން ވެސް ވަނީ ލިބިފަ އެވެ. އެ ޓްވީޓަށް ފަހު އިންޑިއާގެ ނޫހަކަށް އަލީ އިތުރަށް ވިދާޅުވި ގޮތުގައި ވަކި ބަޔަކަށް ވީތީ އިންސާފަށް މަސައްކަތް ނުކޮށް ރާއްޖެ އޮވެގެން ނުވާނެ އެވެ.\nއިންޑިއާގެ މުސްލިމުންނާ ދެކޮޅަށް ސަރުކާރު އިސްވެ އަޅަމުންދާ ފިޔަވަޅުތަކަށް އިޝާރާތްކުރައްވަމުން ގާނޫނީ ވަކީލުކަން ވެސް ކުރައްވާ އަލީ ވިދާޅުވި ގޮތުގައި އެ ފިޔަވަޅުތަކަކީ މުސްލިމުންނަށް ތަފާތުކުރުމުގެ އިތުރުން އެމީހުން ނިކަމެތި ވެގެންދާ ކަމެކެވެ.\n"އޭގެ އިތުރުން، ދިއްލީގައި ހަމަނުޖެހުންތަކާ ގުޅިގެން އެ ސިޓީގެ ފުލުހުންނާމެދު ސުވާލު އުފެއްދެވިތާ ކުޑަ ވަގުތު ކޮޅެއްގެ ތެރޭގައި ސީނިއާ ފަނޑިޔާރަކު ޓްރާންސްފާ ކުރުމުން، އިންޑިއާގެ ޖުޑީޝަރީގެ މިނިވަންކަމާމެދު ވެސް މިހާރު ވަރަށް ބޮޑަށް ސުވާލު އުފެދޭ،" އަލީ އިތުރަށް ވިދާޅުވި އެވެ.\nއޭނާ ވިދާޅުވި ގޮތުގައި އިންޑިއާއަކީ ރާއްޖޭގެ ގާތް އެކުވެރިއަކަށްވީތީ، ހުރިހާ ރައްޔިތުންނަށް ހަމަކަމާއި އިންސާފާއެކު އަމަލުކުރުމަށް އެދުމަކީ ދިވެހިންގެ ވާޖިބެކެވެ.\nއަލީގެ ވާހަކަތަކާ ގުޅިގެން ދަ ހިންދޫން ކުރި ސުވާލުތަކަށް ރައީސް ނަޝީދު ވެސް ވަނީ ފޯނު ޖަވާބު ދެއްވައިފަ އެވެ. އިންޑިއާގެ ހަމަނުޖެހުންތައް ނަޝީދު ސިފަކުރެއްވީ ހައްދުފަހަނަ އަޅާފައިވާ ބަޔަކު ހިންގި އަމަލެއްގެ ގޮތުގަ އެވެ. އަދި އިންޑިއާގެ ފުރިހަމަ ޑިމޮކްރަސީ އާއި ގާނޫނު ހިންގުމުގެ ބާރުގެ ތެރެއިން އެ މައްސަލަ ހައްލު ކުރެވޭނެ ކަމަށް ނަޝީދު ތަކުރާރު ކުރެއްވި އެވެ.\nރައީސް ނަޝީދު ވިދާޅުވި ގޮތުގައި ދީނީ ގޮތުން ހައްދުފަހަނަ އެޅުމާއި، އެހެން ފިކުރުތަކަށް ޖާގަ ނުދިނުމަކީ ދުނިޔޭގެ އެކި ކަންކޮޅުތަކުގައި ސިޔާސީ މައިދާނުން ފެންނަމުންދާ "ހިތާމަވެރި" ހަގީގަތެކެވެ.\nނިއު ދިއްލީގައި ހިނގި ހަމަނުޖެހުންތަކުގައި ހުޅުޖެހި އިމާރާތެއް އަނދާ އަޅިއަށްވެފައި. -- ފޮޓޯ: ގެޓީ އިމެޖަސް\n"މިއީކީ ނަސްލާއި ދީނާ ގުޅުން ހުރި ކަމެއް ނޫން. މި ދައްކަނީ ނުހައްގުން އެހެން އިންސާނުންނަށް އަނިޔާދޭ ވާހަކަ. މިކަމުގެ ތެރެއަށް ދީން ވެއްދުމުން މައްސަލަ އިތުރަށް ގޯސްވޭ،" ނަޝީދު ވިދާޅުވި އެވެ.\nއިންޑިއާ ދަތުރުކުރަނީ މިއަންމާ ހިނގި މަގުން\nމިއަންމާ އިން 1982 ވަނަ އަހަރު ރަށްވެހިކަމުގެ ގާނޫނެއް ފާސްކުރި އެވެ. އޭރު އެކުލަވާލި ގާނޫނުގެ ދަށުން ރަށްވެހިކަން ލިބޭ ނަސްލުތަކުގެ ތެރޭގައި މައިގަނޑު ގޮތެއްގައި އެތައް ޒަމާނެއް ކުރިން ބަންގްލަދޭޝުން ހިޖުރަކޮށްފައި ތިބި ރޮހިންޔާ މުސްލިމުން ނުހިމަނަ އެވެ. ރޮހިންޔާ މީހުންނަށް ލާޒިމުކުރީ 1948 ވަނަ އަހަރު މިނިވަކަން ލިބުމުގެ ކުރިން އެ މީހުންގެ ކާބަފައިން ގައުމުގައި ތިބި ކަމުގެ ހެކި ދެއްކުމަށެވެ.\nނަމަވެސް، ގިނަ ބަޔަކަށް އެކަން ކުރެވޭނެ ގޮތެއްނެތި، ބޮޑެތި ފިއްތުންތަކާއި އުނދަގުލުގައި އެމީހުން މިޔަންމާގައި ތިބީ އެވެ. އެތައް ޒަމާނެއް ވަންދެން އެކި އަނިޔާތައް ދެމުން އައިސް 2017 ވަނަ އަހަރު 700،000 އަށް ވުރެ ގިނަ ރޮހިންޔާ މުސްލިމުން އެމީހުންގެ ގެދޮރުން ގަދަކަމުން ނެރެ ބަންގްލަދޭޝަށް ދިޔުމަށް މަޖުބޫރު ކުރުވީ އެވެ.\nމިދިޔަ އަހަރުގެ ޑިސެމްބަރު މަހު އިންޑިއާ އިން ފާސް ކޮށްފައި ވަނީ ދާދި އެއްގޮތަކަށް އެކުލަވާލައިފާ ގާނޫނެކެވެ. އޭގައިވާ ގޮތުން، އަވަށްޓެރި ޕާކިސްތާނާއި، ބަންގްލަދޭޝް އަދި އަފްގާނިސްތާނު ފަދަ ގައުމުތަކުން 2014 ވަނަ އަހަރުގެ ކުރިން އިންޑިއާއަށް ހިޖުރަ ކޮށްފައިވާ މުސްލިމުން ނޫން އެހެން ދީންތަކުގެ މީހުނަށް އިންޑިއާގެ ރަށްވެހިކަން ފަސޭހައިން ލިބޭނެ އެވެ. މިއަންމާ އިން ރޮހިންޔާ މުސްލިމުންނަށް ކުރި ޝަރުތު އިންޑިއާ ސަރުކާރުން ވެސް ވަނީ ކުރިމަތި ކުރުވައިފަ އެވެ. އަވަށްޓެރި ގައުމުތަކުން އިންޑިއާއަށް ހިޖުރަކޮށްފައިވާ މުސްލިމުންނަށް އިންޑިއާ އަށް މިނިވަކަން ލިބުމުގެ ކުރިން، އެ މީހުންގެ ކާބަފައިން ގައުމުގައި ތިބި ކަމުގެ ހެކި ދައްކަން ވަނީ ލާޒިމުކޮށްފަ އެވެ.\nމީގެ ތިން އަހަރު ކުރިން ރޮހިންޔާ މުސްލިމުން ނެރެ ފައްސާލަން މިއަންމާ ސިފައިން ބޮޑެތި ޖަރީމާތައް ހިންގައިފައި ވެއެވެ. އެތައް މުސްލިމުންނެއް މަރައި، އެ ނަސްލު އެކީގައި ނައްތާލަން މަސައްކަތް ކުރާކަމުގެ ތުހުމަތުތައް އަދިވެސް ދަނީ ކުރަމުންނެވެ.\nއިންޑިއާގައިވެ ސް ފެންނަމުންދަނީ މިއަންމާގެ މާޒީ ތަކުރާރުވާ މަންޒަރެވެ. އާ ގާނޫނާ ދެކޮޅަށް ޖައްމު އަދި ކަޝްމީރުގައި ނުކުތް މުސްލިމުންނަށް އިންޑިއާ ސިފައިން ބޮޑެތި އަނިޔާތައް ދިންކަމަށް ދުނިޔޭގެ ހައްގުތަކާބެހޭ ޖަމިއްޔާތަކުން ތުހުމަތު ކުރެ އެވެ.\nއެކަމާ ދެކޮޅަށް އަޑުއުފުލައި، އެންމެ ފަހުން ވެރިރަށުގައި މަގުތަކަށް ނުކުތް މުސްލިމުންނަށް ހަމަލާދީ، އެމީހުންގެ ތަކެއްޗަށާއި މުދަލަށް ގެއްލުންދީފަ އެވެ. އެ ހަމަނުޖެހުންތައް ހުއްޓުވަން ސަރުކާރުން އެކަށީގެންވާ މަސައްކަތެއް ނުކުރާއިރު، ހަމަލާތައް ހުއްޓުވުމުގައި ބަދަލުގައި ހަމަލާތައް ދެމުންދިޔަ މީހުނަށް ފުލުހުން ހިތްވަރުދޭ ވީޑިއޯތައްވެސް ވަނީ އާއްމުވެފަ އެވެ.\nރައީސް ނަޝީދާއި އެމަނިކުފާނުގެ ގާނޫނީ ވަކީލް އަމާލް ކްލޫނީ -\nއެކަމަކު ދިވެހި ސަރުކާރަށް އެއީ އިންޑިއާގެ ދާހިލީ ކަމެކެވެ. ނަޝީދު ވިދާޅުވަނީ އެއީ ދީނާ ގުޅޭ ކަމެއް ނޫނޭ އެވެ. އެހެން ހުރިހާ މުސްލިމު ގައުމުތަކާ ދެކޮޅުވާން ޖެހުނަސް ރާއްޖެއަށް ފަރުވާލެއް ނެތެވެ. ސަރުކާރު ހިންގާ ޕާޓީތަކުގެ އެކްޓިވިސްޓުންނަށް ސިޔާސީ މަގާމުތައް ދެމުންދާ އުސޫލުން، ނަޝީދު ވަކީލުކަން ކުރެއްވި ބޭފުޅަކަށް ކޮންމެ ގަޑިއިރަކަށް 30،000.00 ރުފިޔާ ފީއެއް ދޭ ގޮތަށް ހެދުމުން، އެއީ ސަރުކާރު ގެންނަން މަސައްކަތްކުރީތީ ދޭ "އިނާމެ"ކޭ ބުނުމުގެ ޖާގަ ލިބެނީ އެހެން ވެގެނެވެ.\nރައީސް މުހައްމަދު ނަޝީދު އިންޑިއާ ރައީސް އިބްރާހިމް މުހައްމަދު ސޯލިހު + އިންޑިޔާގެ ބޮޑުވަޒީރު މޯދީ ފޮރިން މިނިސްޓްރީ މިއަންމާ ކަޝްމީރުގެ މައްސަލަ ދިވެހި އިންޑިއާގެ ގުޅުން


Ingireysi theyo boateh Iran in hiffahtaifi\nއިރާނުން އިނގިރޭސި ތެޔޮ ބޯޓެއް ހިފަހައްޓައިފި\nއިރާނުން ހިފެހެއްޓި އިނގިރޭސިވިލާތުގެ ޓޭންކަރު-\nހޮރްމޫޒް ކަނޑުގެ ސަރަހައްދުން ދަތުރު ކުރަމުން ދިޔަ އިނގިރޭސިވިލާތުގެ ތެޔޮ ބޯޓެއް އިރާނުގެ އަސްކަރިއްޔާއިން ހިފަހައްޓައިފި އެވެ.\nއިރާނުގެ އަސްކަރިއްޔާއިން ބުނީ، "ސްޓެނާ އިމްޕީރޯ" ކިޔާ އިނގިރޭސިވިލާތުގެ ޓޭންކަރު ހިފެހެއްޓީ ބައިނަލްއަގްވާމީ ކަނޑުދަތުރުތަކާބެހޭ ގާނޫނާއި ހިލާފުވުމުން ކަމަށެވެ. އިނގިރޭސިވިލާތުގެ ޓޭންކަރުގެ މައްސަލަ މިހާރު ތަހުގީގު ކުރަމުންދާ ކަމަށްވެސް އަސްކަރިޔާއިން ވަނީ ބުނެފަ އެވެ.\n"ޓޭންކަރު ހިފެއްޓީ ބައިނަލް އަގްވާމީ ކަނޑުދަތުރުކުރުމުގެ ގަވާއިދާ ހިލާފަށް ދަތުރު ކުރަމުން ދަނިކޮށް، މިހާރު ޓޭންކަރުގެ މައްސަލަ ދަނީ ތަހުގީގު ކުރަމުން،" އިރާންގެ އަސްކަރިއްޔާގެ ތަރުޖަމާނަކު ވިދާޅުވި އެވެ.\nހިފެހެއްޓި ޓޭންކަރުގެ ވެރިޔާ ސްޓެނާ ބަލްކް ނޫސްވެރިންނަށް މައުލޫމާތު ދެއްވަމުން ވިދާޅުވީ، އިރާނުން ޓޭންކަރު ހިފެހެއްޓީ ހެލިކޮޕްޓަރާއި ސާޗް އެންޑް ރެސްކިޔު އުޅަނދެއް ބޭނުން ކޮށްގެން ކަމަށެވެ. ހިފެހެއްޓި ޓޭންކަރުގައި 23 ފަޅުވެރިން ތިބި ކަމަށްވެސް ސްޓެނާ ބަލްކް ވިދާޅުވި އެވެ.\nމިމައްސަލައިގައި އިނގިރޭސިވިލާތުގެ ސަރުކާރުން ބުނީ، އިރާނުން އެ ގައުމުގެ ދެ ޓޭންކަރެއް އިއްޔެ ހިފަހައްޓާފައިވާ ކަމަށެވެ. އޭގެ ތެރެއިން އެއް ޓޭންކަރު ދޫކޮށްލުމަށްފަހު މިހާރު އިރާންގެ ބެލުމުގެ ދަށުގައި އޮތީ ސްޓެނާ އިމްޕީރޯ ކަމަށެވެ.\nއިނގިރޭސިވިލާތުގެ ފޮރިން ސެކްރެޓަރީ ޖާމީ ހަންޓް ވިދާޅުވީ، ސަލާމަތީ ކައުންސިލާއި ބައްދަލުކޮށް ޓޭންކަރު ސަލާމަތް ކުރާނެ ގޮތާއި މެދު މަޝްވަރާ ކުރާނެ ކަމަށެވެ.\nއިގިރޭސިވިލާތުގެ ޓޭންކަރެއް އިރާނުން ހިފަހައްޓާފައި މިވަނީ، އިރާންގެ ޓޭންކަރެއް ވެސް އިނގިރޭސިވިލާތުން ހިފަހައްޓާފައި ވަނިކޮށެވެ. މި މައްސަލައިގައި ދެ ގައުމުން ބަހުގެ ހަމަލާތަކެއް ވަނީ ބަދަލުކޮށްފަ އެވެ. އިރާންގެ ޓޭންކަރު އަދިވެސް އޮތީ އިނގިރޭސިވިލާތުގެ ބެލުމުގެ ދަށުގަ އެވެ.\nމައްސަލަ ވާހަކަ ދައްކައިގެން ހައްލު ނުކޮށް އަދިވެސް ގެންދަނީ ޓޭންކަރު ހިފެހެއްޓި މައްސަލައިގެ އެއް ގައުމުން އަނެއް ގައުމަށް ދޫނުދޭނެ ފަދައަކުން ބަހުގެ ހަމަލާތަށް ބަދަލު ކުރަމުންނެވެ.


Israel Ge Bomuge Hamalaa Akun Gaza Ge Dhekudhin Hanigothakah Salaamaiyvejje - Vaguthu\nއިސްރާއީލްގެ ބޮމުގެ ހަމަލާއަކުން ޣައްޒާގެ ދެކުއްޖަކު ހަނިގޮތަކަށް ސަލާމަތްވެއްޖެ\n3 ހަފްތާ ކުރިން ( މެއި 13, 2021 )\nހަމަލާ އިން ސަލާމަތްވި ދެކުދިން ފެންނަ ފުޓޭޖްގެ ސްކްރީން ޝޮޓެއް\nއިސްރާއީލުން މެދުކެނޑުމެއްނެތި ޣައްޒާއަށް ބޮން އަޅަމުން ދަނިކޮށް އިއްޔެ ޣައްޒާގެ ދެކުއްޖަކު ވަރަށް ހަނިގޮތަކަށް މަރުގެ އެތިފަހަރަކުން ސަލާމަތްވެއްޖެއެވެ.\nއާއްމުވެފައިވާ ސީސީޓީވީ ފުޓޭޖަކުން ފެންނަ ގޮތުގައި ބޮމުގެ ހަމަލާއެއް ގެއަކަށް އަމާޒުވިއިރު އެގޭގައި ތިބި ދެކުދިން ތިބީ ހަމަލާތަކުގެ އަޑު ގަދަވެގެން ގޭތެރޭގައި ހިނގަހިނގައެވެ. ބޮމުގެ ހަމަލާގައި ގޭގެ ސީލިންގުން ބައެއް ނައްޓައިގެން ވެއްޓުނީ ސީލިންގުން ނެއްޓުނު ބައި ވެއްޓުނު ދިމާލުގައި ދެކުދިން ތިބުމަށް ފަހު ދުރަށް ޖެހިލިތާ ދެތިން ސިކުންތު ފަހުންނެވެ.\nކުދިންގެ ހަރަކާތް ކުޑަތަންކޮޅެއް ލަސްވި ނަމަވެސް ދެކުދިންގެ ފުރާނަ ސަލާމަތްވުމަކީ ނާދިރު ކަމެކެވެ. ނަސީބު ރަނގަޅު ކަމުން މިނުރައްކާތެރި ހަމަލާއިން ދެކުދިން ވަނީ ސަލާމަތް ވެފައެވެ.\nމިހަމަލާއިން ސަލާމަތްވީ ހައެއްކަ އަހަރުގެ ދެކުދިންނެވެ.\nWatch | Two Palestinian children miraculously survived an Israeli airstrike that hit their apartment in Gaza yesterday.#GazaUnderFire #GazaUnderAttack pic.twitter.com/EtNlDoVD2n\n— Quds News Network (@QudsNen) May 13, 2021\nއިސްރާއީލުން ހޯމަ ދުވަހުން ފެށިގެން ޣައްޒާއަށް ދެމުންދާ ހަމަލާތަކުގައި މިހާތަނަށް 87 މީހަކު ޝަހީދުވެފައިވާކަން ވަނީ ކަށަވަރު ކުރެވިފައެވެ. މިއަދަދު މިއަށްވުރެ މައްޗަށް ދިއުން ވަރަށް ގާތެވެ. ޝަހީދުވި މީހުންގެ ތެރޭގައި 18 ކުޑަކުއްޖަކު ވެސް ހިމެނެއެވެ.\nއިސްރާއީލުން ބައެއް ކުދިން ޝަހީދުކޮށްލާފައި ވަނީ ހޯމަ ދުވަހު މަގުމަތީ ކުޅެން ތިއްބާ އެކުދިންނަށް ސީދާ އަމާޒުކޮށް ހަމަލާ ދީގެންނެވެ.\nއިސްރާއީލުން ހަމަލާ ދެމުން ގެންދަނީ މުޖާހިދުންގެ އަމާޒުތަކަށް ކަމަށް އެގައުމުން ބުނި ނަމަވެސް ޣައްޒާގައި ތިބި ނޫސްވެރިންނާއި އާއްމުން މައުލޫމާތުދޭ ގޮތުގައި އިސްރާއީލުން ގިނައިން ހަމަލާ ދީފައި ވަނީ އާއްމުން ދިރިއުޅޭ ގެތަކަށާއި، މަދަނީ ހިދުމަތްތައް ދިނުމަށް ބޭނުންކުރާ އޮފީސްތަކަށެވެ.\nއަދިވެސް ހަމަލާތައް އަވަހަށް މެދުކެނޑިދާނެ ކަމުގެ އެއްވެސް ނިޝާނެއް ނުފެނެއެވެ. އިސްރާއީލުން އެއްގަމު މަގުން ޣައްޒާއަށް އަރައިގަތުމަށް މިހާރު ވެސް ޣައްޒާ އާއި އިސްރާއީލް ގުޅޭ ބޯޑަރު ކައިރީ 9000 ސިފައިން ތައްޔާރީ ހާލަތުގައި ބައިތިއްބާފައި އެބަތިއްބެވެ.\nނައިފަރު ރައްޔިތުންގެ ފަރާތުން ފަލަސްތީނަށް އެއް ލައްކަ ރުފިޔާ\nއިސްރާއީލްގެ ހޮސްޕިޓަލެއް ކައިރީ ކުއްލިއަކަށް ބޮޑު ވަޅުގަނޑެއް ހެދި، ތިން ކާރު އަޑިއަށް!\nއޭވިއޭޝަން ސެކިއުރިޓީ ކޮމާންޑުން ފަލަސްތީނަށް އެހީ ފޯރުކޮށްދީފި\nމެއި 13, 2021 22:59\nމާތްﷲ ގެ ކުޅަދުންވަންތަ ކަމާ އެވެ.


ރޯދަ ވީއްލުމުގައި ކެއުންބުއިން ބަހައްޓާނީ ކިހިނެއް؟ – ޞިއްޙަތު.ކޮމް\nނޯޓް: 27 މެއި 2017 ގައި ސަން އޮންލައިންގައި ޝާއިޢުކުރެވިފައިވާ ލިޔުމެކެވެ. ރޯދަމަހަކީ އަޅުކަމުގެ މައްސަރެވެ. އެންމެ އިސްކަމެއް ދޭންޖެހޭނީ ދީނީ އަޅުކަންކަން އެންމެ ފުރިހަމަ ގޮތުގައި ފުރިހަމަ ކުރުމަށެވެ. ދީނީ އަޅުކަންކަން އެންމެ ފުރިހަމަ ގޮތެއްގައި އަދާކުރެވޭނީ ރޯދަ މަހުގެ ކެއުން ބުއިން ވެސް ދުޅަހެޔޮ ގޮތެއްގައި ބައްޓަންކުރެވިގެންނެވެ.\nރޯދަ މަހުގެ ރޯދަ ވީއްލާ ވަގުތަކީ ވެސް ދުޅަހެޔޮ ގޮތެއްގައި ތައްޔާރުކުރެވިފައިވާ ހަށިގަނޑަށް ފައިދާހުރި ކާބޯތަކެތި ބޭނުންކުރެވޭ ވަގުތަކަށް ހަދަންޖެހެއެވެ. އެގޮތުން ރޯދަ ވީއްލުމަށް ބޭނުންކުރަން އެންމެ ރަނގަޅީ ކަދުރު، ފެން، އަދި ތާޒާ މޭވާ ޖޫސް ފަދަ އެއްޗެކެވެ. ރޯދަ ވީއްލާ ވަގުތު ކަދުރު،ފެން، ޖޫސް ފަދަ ތަކެތި ބޭނުންކުރުމަކީ ރޯދައަށް ހުންނައިރު ހަށިގަނޑުން އުނިވެގެންދިޔަ، ދިޔަ ފެނާއި، ލޮނުގެ ބައި އަނބުރާ ހަށިގަނޑަށް ލިއްބައިދޭނެ ކަމެކެވެ. މީގެ އިތުރުން ހަށިގަނޑަށް ބޭނުންވާ ހަކަތަ ލިބި، ހަށިގަނޑުގައި ވަރުޖެހި، ރޯދަ ވަރުބަލިކަން ފިލުވައިދީ، މީހާއަށް ތާޒާކަން ގެނެސްދޭނެ ކަމެކެވެ. އަޅުގަނޑުމެންގެ އާދަކާދަ އޮންނަ ގޮތުން އާންމުކޮށް ވެސް ރޯދަ ވީއްލާގަޑީގައި މިބާވަތްތައް ބޭނުންކުރާކަން ފާހަގަ ކުރެވެއެވެ.\nރޯދަ ވީއްލުމަށްފަހު އެގަޑީގައި ކާ މައިގަނޑު ކެއުމަކީ ހަށިގަނޑަށް ފައިދާހުރި ކާނާގެ ހުރިހާ ބާވަތްތަކެއް ލިއްބައިދޭ ކެއުމަކަށް ހެދުން މުހިއްމެވެ. އެގޮތުން ކާބޯހައިޑްރޭޓް ހިމެނޭ ބާވަތްތަކާއި، ޕްރޮޓީން ހިމެނޭ ބާވަތްތައް، އަދި ފައިބަރުން މުއްސަދި ކާނާގެ ބާވަތްތައް ބޭނުންކުރުމަށް އިސްކަން ދެވިދާނެ އެވެ. ތަރުކާރީއާއި މޭވާގެ ބާވަތްތައް ވެސް ހިމެނުމަކީ މުހިއްމު ކަމެކެވެ. މިސާލަކަށް އޯޓު، އާޓާ ފުށު ރޮށި، ބާސްމަތީ ހަނޑުލުގެ ބަތް، ފިހުނު މަސް، ހޫނުކަންމަތީ ހުރި ސުރުވާ، ފަތު ސަޓަނި، އަދި ފަދަ ބާވަތްތައް ހިމެނިދާނެ އެވެ. މީގެ އިތުރުން ތަރުކާރީއާއި މޭވާގެ ބާވަތްތައް ވެސް ހިމެނިދާނެ އެވެ.\nރޯދަ ވީއްލުމަށް ކަދުރު ބޭނުންކުރުމަކީ އޭގެ ސަބަބުން ޞިއްޙީ އެތައް ފައިދާ ތަކެއް ލިބިދޭ ކަމެކެވެ. ކަދުރު ބޭނުންކުރުމުން ހަށިގަނޑަށް ބޭނުންވާ ހަކަތަ ލިއްބައިދީ، ހަކުރުގެ މިންވަރު ހަމައަކަށް އަޅުވައިދީ، އަދި ކާނާގައި ހިމެނޭ ނަރުގެ ބައި ނުވަތަ ފައިބަރު ހަށިގަނޑަށް ލިއްބައިދެއެވެ. ކަދުރުގައި ކެލްސިއަމް، ސޯޑިއަމް، ޕޮޓޭސިއަމް، ދަގަނޑު، މެގްނީޒިއަމް، ކޮޕަރ، މެންގަނީޒް،ސަލްފަރ، އަދި ފޮސްފަރަސް ފަދަ މައުދަންތައް ހުރެއެވެ.\nރޯދަ ވީއްލުމަށް ކަދުރު ގެ ބަދަލުގައި ބޭނުންވެއްޖެ ހާލަތެއްގައި ހިއްކާފައި ހުންނަ އެޕްރިކޮޓް، ވައްތީނި، ޕްރޫން، އަދި ހިކި މޭބިސްކަދުރު ފަދަ ތަކެތި ވެސް ކަދުރެކޭ އެއްގޮތަށް ބޭނުންކުރެވިދާނެ އެވެ. މިތަކެއްޗަކީ ވެސް ފައިބަރުން މުއްސަދި ބާވަތްތައް ކަން ފާހަގަ ކުރެވެއެވެ.\nރޯދަ ވީއްލާ ގަޑީގައި އެއްފަހަރާ މާގިނައިން ކެއުމަކީ ވެސް ރަނގަޅު ކަމެއް ނޫނެވެ. ސަބަބަކީ މާގިނައިން އެއްފަހަރާ ކެއުމަކީ އެކަމުގެ ސަބަބުން މަތިންއެރުމާއި، މޭނުބައިކުރުން ފަދަ ގޭހުގެ އުދަނގޫތަކަށް މަގުފަހިކުރާ ކަމަކަށްވާތީ އެވެ.\nރޯދަ ވީއްލާ ގަޑީގައި ދުރުހެލިވާންޖެހޭ ކާބޯތަކެތީގެ ތެރޭގައި ހަވާދުލީ ބިސް، ކުޅިމަސް، ފަދަ މާގިނައިން ހަވާދުލާފައި ހުންނަ ކުޅި ކާނާގެ ބާވަތްތަކާއި، އަދި ތެލުލި ހެދިކާގެ ވައްތަރުތައް ފަދަ މާގިނައިން ތެޔޮ އަޅައިގެން ތައްޔާރުކޮށްފައި ހުންނަ ތެލާއި ސަރުބީ ގިނަ ކާނާގެ ބާވަތްތައް ހިމެނެއެވެ. މިފަދަ ކާނާގެ ބާވަތްތަކުގެ ސަބަބުން މަތިންއެރުމާއި، މެއިން ދިލަނެގުން، މޭނުބައިކުރުން، ބަނޑަށް ތަދުވުން ފަދަ ގޭހުގެ އުނދަގޫތައް ކުރިމަތިވުމުގެ ފުރުޞަތު ބޮޑުވާތީ އެވެ. މިކަންކަމުގެ ސަބަބުން ރޭގަނޑުގެ އަޅުކަންތައް އެންމެ އެދެވޭގޮތުގައި ފުރިހަމަކުރުމަށް ވެސް އުނދަގޫވެގެން ދިއުމަކީ ގާތް ކަމެކެވެ.\nއަހަރެމެންގެ ތެރެއިން ވަރަށް ގިނަ މީހުންނަކީ ކޮފީ، ކޯލާ އެނާޖީ ޑްރިންކްސް ފަދަ ބުއިންތަކާ ވަރަށް ބޮޑަށް ދޯޅުވެފައިވާ ބައެކެވެ. ނަމަވެސް ރޯދަ ވީއްލާގަޑީގައި މިފަދަ ބުއިންތަކާ ދުރުހެލިވާން ޖެހެއެވެ. އެއީ މިފަދަ ބުއިންތަކުގެ ސަބަބުން ހަށިގަނޑުން ފެނާއި، ލޮނުގެ ބައި މަދުވެ ބީވެގެންދާތީ އެވެ. އަދި އެކަމުގެ ސަބަބުން ވަރުބަލިވުން، ބޮލުގައި ރިހުން، ގެސްޓްރައިޓިސް ފަދަ ޞިއްޙީ މައްސަލަތަކަށް މަގުފަހިކުރާތީ އެވެ.


DNA akee riyaasee inthihaabah ufahdhaa harakaatheh noon: Umar\nޑީއެންއޭއަކީ ރިޔާސީ އިންތިހާބަށް އުފައްދާ ހަރަކާތެއް ނޫން: އުމަރު\nޑީއެންއޭ ހަރަކާތް އިފްތިތާހްކުރުމަށް ބޭއްވި ހަފްލާގައި އުމަރު\nދިވެހި ނެޝެނަލް އެކްޝަން (ޑީއެންއޭ) އަކީ ކުރިއަށް އޮތް ރިޔާސީ އިންތިހާބަށް ތާއްޔާރުވާން އުފެއްދި ހަރަކާތެއް ނޫން ކަަމަށް އެ ހަރަކާތުގައި އިސްކޮށް އުޅުއްވާ އަދި ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ.\nޑީއެންއޭ އިފްތިތާހު ކުރުމަށް މިރޭ ބޭއްވި ހަފްލާގައި އުމަރު ވިދާޅުވީ ޑީއެންއޭއަކީ ކުރިއަށް އޮތް ރިޔާސީ އިންތިހާބަށް ތައްޔާރުވުމަށް އުފައްދާ ހަރަކާތެއް ނޫން ކަމަށާއި ހަރަކާތުގެ މަގްސަދަކީ ރާއްޖެ މުޅިން އާ މިސްރާބަަށް ގެންދިއުން ކަމަށެވެ. ނަމަވެސް ކުރިއަށް ރިޔާސީ އިންތިހާބަކީ ރާއްޖެ އާ މިސްރާބަކަަށް ގެންދަން ލިބޭނެ ފުުރުސަތެއް ކަމަށް އުމަރު ފާހަގަ ކުރެއްވި އެވެ.\nޑީއެންއާއަކީ ދިވެހި ގައުމު އަނބުރާ ދިވެހިންނަށް ހޯދައި ދިނުމަށް ފަށާ ހަރަކާތެއްކަން ފާހަގަ ކުރައްވައި އުމަރު ވިދާޅުވީ ކޮރަޕްޓް ސިޔާސީ ވެރިންގެ އަތުން އަނބުރާ ގައުމު އަތުލައި އަމިއްލަ ފައިމައްޗަށް ތެދުވުމަށް އެ ހަރަކާތުން މަސައްކަތް ކުރާނެ ކަަމަށެވެ. އެގޮތުން ގައުމު އަލުން ފައިމައްޗަށް ނެގެން އޮތީ ސިޔާސީ ރޭހަކުން ކުރި ހޯދައިކަން ވެސް އުމަރު ފާހަގަ ކުރެއްވި އެވެ. އަދި އެ ރޭހުގައި ކުރި ހޯދުމަށް މަސައްކަތް ނުކޮށް ގައުމުގައި ހުރި ގޯސް ކަންތައްތައް ގޯޅި ގޯޅި ކަންމަތީގައާއި ޓުވިޓާގައި ފޭސްބުކްގައި ދައްކައިގެން ނެރެވޭނެ ނަތީޖާއެއް ނޯންނާނެކަމަށް އުމަރު ވިދާޅުވި އެވެ. އެހެންކަމުން އަމަލީ ގޮތުން އެ މަސައްކަތުގައި ބައިވެރިވުމަށް އުމަރު އިލްތިމާސްކުރެއްވި އެވެ.\nއެގޮތުން ގައުމު އަލުން ފައިމައްޗަށް ނެގެން އޮތީ ސިޔާސީ ރޭހަކުން ކުރި ހޯދައިކަންވެސް އުމަރު ފާހަގަކުރެއްވި އެވެ. އަދި އެ ރޭހުގައި ކުރި ހޯދުމަށް މަސައްކަތްނުކޮށް ގައުމުގައި ހުރި ގޯސް ކަންތައްތައް ގޯޅި ގޯޅި ކަންމަތީގައާއި ޓުވިޓާގައި ފޭސްބުކްގައި ދައްކައިގެން ނެރެވޭނެ ނަތީޖާއެއް ނޯންނާނެކަމަށް އުމަރު ވިދާޅުވި އެވެ. އެހެންކަމުން އަމަލީ ގޮތުން އެ މަސައްކަތުގައި ބައިވެރިވުމަށް އުމަރު އިލްތިމާސްކުރެއްވި އެވެ.\nއުމަރު ނަސީރު ޕޮލިޓިކްސް ޑީއެންއޭ


Muruthahdhu Vefaivaa Meehun Hayyaru Kuran Jehey - Sheikh Ali Zaid - Vaguthu\nމުރުތައްދުވެފައިވާ މީހުން ހައްޔަރު ކުރަންޖެހޭ – ޝައިޚް ޒައިދު\n1 އަހަރު ކުރިން ( ނޮވެމްބަރު 13, 2018 )\nމުރުތައްދުވެފައިވާ މީހުން ހައްޔަރުކޮށް، ވިސްނައިދޭންޖެހޭ ކަމަށް ޝައިޚް ޢަލީ ޒައިދު ވިދާޅުވެއްޖެއެވެ.\nޝައިޚް ޒައިދު ކުރެއްވި ޓްވީޓެއްގައި ވިދާޅުވެފައިވަނީ، "މުރުތައްދުވެފައިވާ މީހުން ހައްޔަރުކޮށް، އެމީހުނަށް ވިސްނައިދެވޭތޯ ބެލުމަށް ކަމާބެހޭ ފަރާތްތަކަށް ގޮވާލާ" ކަމަށެވެ.\n"ހިތަށް އެރި އެއްޗެއް އިސްލާމް ދީނަށް ގޮވާފައިވާ މީހުންނަށް އެއްވެސް ފިޔަވަޅެއް ނޭޅި ތިބެގެން ނުވާނެ! މިއީ އިސްލާމީ ޤައުމެއް!" ޝައިޚް ޢަލީ ޒައިދުގެ ޓްވީޓުގައި އިތުރަށް ވިދާޅުވެފައިވެއެވެ.\nޝައިޚް ޢަލީ ޒައިދު މިހެން ވިދާޅުވެފައި މިވަނީ، މުރުތައްދު ވެފައިވާކަމަށް އިސްލާމިކް މިނިސްޓްރީގެ އިލްމުވެރިންގެ މަޖިލީހުން ނިންމާފައިވާ، މިދިޔަ އަހަރުގެ މާޗް މަހު ރަސޫލެއް ކަމަށް ދައުވާކޮށް، އަދި އޭގެ ފަހުން އިސްލާމްދީނާއި ޚިލާފު އެތައް ވާހަކައެއް މީސް މީޑިއާގައި ދައްކާފައިވާ ޖޭއެސްސީގެ ކުރީގެ މެންބަރު އައިޝަތު ވެލެޒިނީ މިއަދު ހެނދުނު ރާއްޖެ އައިސްފައިވާ ދަނޑިވަޅެއްގައެވެ.\nނަމަވެސް އަދި މިހާތަނަށް ވެލެޒިނީ ހައްޔަރު ކޮށްފައެއް ނުވެއެވެ.\n"އިސްލާމްދީނުގެ އުޞޫލުތަކާއި ޚިލާފު މިފަދަ ވާހަކަ ދައްކާ ހެދުމަކީ އިސްލާމްދީނުގައި އެއްވެސް މީހަކަށް ލިބިގެންވާ ޙައްޤަކަށް ނުވާތީ، އިސްލާމްދީނާ ޚިލާފަށް މިފަދަ ވާހަކަ ދައްކާ ފަރާތެއް، އެއީ މުރުތައްދު ވެފައިވާ ފަރާތެއްކަން ދީނުގެ އުޞޫލުތަކުން ވަނީ ކަނޑައަޅާ ދީފައެވެ." މިނިސްޓްރީން ނެރުނު ބަޔާނުގައި ވިދާޅުވިއެވެ.\nވެލެޒިނީ މިއަދު ރާއްޖެ އައިސްފައި ވާއިރު އޭނާ ފުލުހުންގެ އިދާރާ އަށް ހާޒިރުވާން ފުލުހުން ވަނީ މިދިޔަ މެއި މަހުގެ 23 ވަނަ ދުވަހު އިއުލާން ކޮށްފައެވެ.\nރާއްޖެއިން ބޭރުގައި އުޅެމުން ވެލެޒިނީ ފޭސްބުކް ލައިވް މެދުވެރިކޮށް އާންމުކޮށްފައިވާ ވީޑިއޯތަކެއްގައި އޭނާ ވަނީ ރަސޫލުންނާއި ކީރިތި ގުރުއާނާއި ސުވަރުގެ އާއި ނަރަކައާ ބެހޭ ގޮތުން ވާހަކަތަކެއް ދައްކައިފަ އެވެ. އެ ވާހަކަތަކުގައި އިސްލާމް ދީނުގެ އަސްލުތަކާ ޚިލާފް ވަރަށް ގިނަ ވާހަކަތައް އޭނާ ވަނީ ދައްކައިފަ އެވެ.\nމުރުތައްދުވެފައިވާ މީހުން ހައްޔަރުކޮށް، ވިސްނައިދޭންޖެހޭ ކަމަށް ޝައިޚް ޢަލީ ޒައިދު ވިދާޅުވުމާއި ގުޅިގެން ބައެއް ފަރާތްތަކުގެ ފާޑު ކިޔުން އަމާޒުވެފައިވަނީ ޝެއިޚު ޒައިދުއަށެވެ. އެގޮތުން ބައެއް ފަރާތްތަކުން ބުނަމުންދަނީ ހައްޔަރު ކުރުމުގެ ކުރިން ވެލެޒިނީ އަކީ ބުއްދި ސަލާމަތުން ހުރި މީހެއްތޯ ބަލަންޖެހޭ ކަމަށާއި، ބުއްދި ސަލާމަތުން ނެތް މީހަކާ ދިމާއަށް ޝެއިޚް މިފަދަ ވާހަކައެއް ދެއްކިގެން ނުވާނެ ކަމަށެވެ.\nނޮވެމްބަރު 13, 2018 13:19\nޝައިހު ތިބުނި އެއްޗައް އެންމެ ފުރަތަމަ ހައްޔަރު ކުރަންޖެހޭނީ އަންނި. ޢޭގެ ފަހުގަ ވެލިޒިނީ\nނޮވެމްބަރު 13, 2018 13:37\nވެލުޒިނޭ ވެސްތަ؟ ކަލޭ ފަކީރު ދޯ؟\nނޮވެމްބަރު 13, 2018 16:33\nއޭއި އޭއި ޝެއިޙު ހައްގު ބަސް ބުނުން ހުއްޓާލާ، އެހެން ނޫނީ ޖަލު ގޮޅިން ޖާގަ ޔަގީން ވާނެ. މީ ޑިމޮކްރަސީ ގައުމެއް. މިގައުމުގަ ތިޔަ ހުރިހާ ކަމަކަށް ފުރުސަތު ދޭން ޖެހޭނެ. އެހެން ނޫނީ މޯދީ މިގައުމުގެ ދުވަސް ދުއްވާލާނެ. މިހާރު މިގައުމުގަ ހިނގާނީ މޯދީގެ ބާރު. ދެންވާގޮތެއް ބަލަން ތިބޭ.\nނޮވެމްބަރު 16, 2018 17:08\nބޮޑު މުރުތައްދު ގުންޑާ ޔާމީނު ވެސް ހައްޔަރުކުރަންޖެހޭ


E-Voting ge visnun dhookohlaifin: Fuwad\nއީ-ވޯޓިންގެ ވިސްނުން ދޫކޮށްލަައިފިން: ފުއާދު\nއިލެކްޓްރޯނިކް ވޯޓިންގެ ނިޒާމް -- އީ-ވޯޓިން -- ގެ ވިސްނުން މި ވަގުތަށް ދޫކޮށްލާފައިވާ ކަމަށް އިލެކްޝަންސް ކޮމިޝަންގެ ރައީސް ފުއާދު ތައުފީގު މިއަދު ވިދާޅުވެއްޖެ އެވެ.\nއީ-ވޯޓިންއަށް ދިއުމަކީ 2008 ވަނަ އަހަރުން ފެށިގެން ދެކެވެމުންދާ ވާހަކަތަކެކެވެ. އެކަމަށްޓަކައި މިދިޔަ މުއްދަތުގައި ސިޔާސީ ޕާޓީތަކާއެކު އެކި ބައްދަލްވުންތައް ބާއްވާފައި ވެއެވެ.\nއަވަސްގެ ޓޯކް ޝޯ "ސުވާލަކަށް ފަަހު ސުވާލެއް" ގައި ބައިވެރިވެވަޑައިގެން ވާހަކަ ދައްކަވަމުން ފުއާދު މިއަދު ވިދާޅުވީ 2008 ވަނަ އަހަރު އީ-ވޯޓިންގެ ވިސްނުން ގެންގުޅެން ފެށީ މެނުއަލްކޮށް އިންތިހާބުގެ ކަންކަން ކުރިއަށް ގެންދަން ޖެހުމަކީ ހަރަދު ބޮޑު ކަމަކަށްވުމުންނެވެ. ފުއާދު ވިދާޅުވީ އިންތިހާބުތަކުގައި ބޭނުންކުރާ ކޮންމެ ވޯޓް ކަރުދާސްކޮޅަކަށް ޖުމްލަކޮށް 39 ރުފިޔާ ހަރަދު ކުރާއިރު އެއީ ބޮޑު އަދަދެއް ކަމަށެވެ.\nއެކަން އެހެން ވަނީ ވޯޓް ކަރުދާސް ކުލަކޮށް ޗާޕުކޮށް އަދި ވަކި ކަހަލަ ސެކިއުރިޓީ ފީޗާސްތަކެއް ހިމަނަން ޖެހޭތީ އެވެ. އީ-ވޯޓިންއަށް ގޮސްފިނަމަ އެ ހަރަދުގެ އިތުރުން މުވައްޒިފުންނާއި އޮފިޝަލުންނަށް ކުރާ ހޭދަވެސް ކުޑަކުރެވޭނެ ކަމަށް ވިދާޅުވިއެވެ. ނަމަވެސް ސިޔާސީ ޕާޓީތަކުގެ ވިސްނުން އީ-ވޯޓިންއާމެދު ތަފާތު ކަމަށް ފުއާދު ވިދާޅުވިއެވެ.\n"ވެރިކަމުގައި އޮންނަ ޕާޓީއަކުން އަބަދުވެސް ފުދޭވަރެއްގެ ތާއީދެއް ދޭ އިނގޭތޯ. އެހެން ނަމަވެސް އިދިކޮޅުގައި އޮންނައިރު އެ ޕާޓީއަކުން ތާއީދެއް ނުކުރޭ އީ-ވޯޓިންއަކަށް،"\nއިލެކްޝަންސް ކޮމިޝަންގެ ރައީސް ފުއާދު ތައުފީގު: އީ-ވޯޓިންގެ ވިސްނުން ދޫކޮށްލާފައިވާ ކަމަށް ވިދާޅުވި -- އަވަސް ފޮޓޯ\nފުއާދު ވިދާޅުވީ އީ-ވޯޓިންއާ މެދު ސުވާލު އޮތީ ސިޔާސީ ޕާޓީތަކުގެ އެކަނި ނޫން ކަމަށާ އެއީ ރައްޔިތުންގެވެސް ކަންބޮޑުވުން އޮތް ކަމެއް ކަމަށެވެ. އީ-ވޯޓިން ބޭނުން ކުރަން ފެށުމުން އިންތިހާބުގެ ނަތީޖާގެ ސައްހަކަން ކަށަވަރު ކުރެވޭނެތޯ ރައްޔިތުން ސުވާލުކުރާ ކަމަށް ފުއާދު ވިދާޅުވިއެވެ.\n"އި-ވޯޓިންއަށް ދިއުމުން ވަރަށް ބޮޑުތަން ހަރަދު ކުޑަކުރެވިގެންދާނެ. ނަމަވެސް އެއީ އަދި ރައްޔިތުން އެދޭ ގޮތެއް ނޫންކަން މި އެނގެނީ. އަޅުގަނޑުމެން މިހާރު ކޮމިޝަންގައި މި ތިއްބެވި މެންބަރުން ގަބޫލުކުރަނީ އީ-ވޯޓިންއަށް ދިއުމަށް ރައްޔިތުން އަދި އެވަރަށް މެޗުއާއެއް ނުވެޔޭ. އަޅުގަނޑުމެންގެ ރައްޔިތުންވެސް އަދި ސިޔާސީ ޕާޓީތައްވެސް،"\nފުއާދު އިތުރަށް ވިދާޅުވީ 2008 ވަނަ އަހަރު އީ-ވޯޓިންނަށް އެމްޑީޕީން ތާއީދުކުރިއިރު އޭރުގެ އިދިކޮޅު ޕާޓީ ޑީއާރުޕީން ދެކޮޅު ހެދި ކަމަށެވެ. އަދި 2013 ގައި ޕީޕީއެމުން އެ ނިޒާމަށް ތާއީދުކުރިއިރު އެމްޑީޕީން ދެކޮޅު ހެދި ކަމަށެވެ. އަދި ސިޔާސީ ޕާޓީތަކުގެ މިވަގުތުގެ ވިސްނުމަކީ އިންތިހާބުތައް މެނުއަލްކޮށް ގެންދިއުން ކަަމަށްވާތީ އީ-ވޯޓިންގެ ވިސްނުން މިވަގުތަށް މުޅީން ދޫކޮށްލާފައިވާ ކަަމަށެވެ.\nނިޒާމީ ވޯޓެއް އޮންނާނެ ކަމަށް ނުނިންމާ\nއެކަމާއި ގުޅޭގޮތުން ފުއާދު ވިދާޅުވީ ހަބީބު ވިދާޅުވީ ނިޒާމީ ވޯޓެއް ބާއްވަން ޖެހޭނެ ވާހަަކަ ނޫން ކަމަށެވެ. ހަބީބު ނިޒާމީ ވޯޓްގެ ވާހަކަ ދެއްކެވީ ވޯޓާ އެޑިއުކޭޝަންއާ ގުޅޭގޮތުން ދެއްކެވި ވާހަކާގައި މިސާލެއްގެ ގޮތުން ކަަމަށްވެސް ވިދާޅުވިއެވެ. ފުއާދު ވިދާޅުވީ ނިޒާމީ ވޯޓް ނަގަން ނިންމުމަކީ ކޮމިޝަނުން ނިންމަން ޖެހޭ ނިންމުމެއް ނޫން ކަމަށެވެ. އަދި އެފަދަ ނިންމުމަކާ ގުޅޭ މަޝްވަރާއެއްވެސް ހިންގާފައިނުވާނެ ކަމަށެވެ.\nނަމަވެސް އެފަދަ ވޯޓެއް ނަގަން ސަރުކާރުން ނިންމައިފިނަމަ އެކަމަށް ކޮމިޝަން ތައްޔާރުވާނެ ކަމަށްވެސް ވިދާޅުވިއެވެ.\n"އެފަދަ ނިންމުމެއް [ނިޒާމީ ވޯޓެއް ނަގަން ޖެހިއްޖެނަމަ] ސަރުކާރުން ނިންމަވައިފިނަމަ އަޅުގަނޑުމެންނަށް އެ ވޯޓް ކަނޑައެޅޭ ތާރީހެއް ނެގޭނެ އިނގޭތޯ،" ފުއާދު ވިދާޅުވިއެވެ.\nއިލެކްޝަންސް ކޮމިޝަން ސިޔާސީ ޕާޓީތަކުގެ މަޝްވަރާތައް ފުއާދު ތައުފީގު + ޕޮލިޓިކްސް ސުވާލަކަށްފަހު ސުވާލެއް\nނުފޫޒު ފޯރުވާ ކަމުގެ ޝަކުވާއެއް ނުލިބޭ: އީސީ


ކުރީގެ ނައިބު ރައީސުންނަށް އިނާޔަތް ލިބޭ ބިލެއް\nއިސް މަގާމްތައް ފުރުއްވި ބައެއް ބޭފުޅުން މަޖިލީހަށް\nކުރީ ސަރުކާރުތަކުގައި ދައުލަތުގެ އިސް މަގާމްތައް ފުރުއްވި ބައެއް ބޭފުޅުންގެ ޝައުގުވެރިކަން ރައްޔިތުންގެ މަޖިލީހަށް އަމާޒުވެ، މަޖިލީސް އިންތިޚާބުގެ ވާދަވެރިކަން ބޮޑުވެއްޖެ އެވެ.\nރައީސް އިބްރާހިމް މުހައްމަދު ސޯލިހްގެ ކެބިނެޓުގައި ހިމެނިވަޑައިގަންނަވާ، ޖުމްހޫރީ ޕާޓީ އަށް ނިސްބަތްވެވަޑައިގަންނަވާ ވަޒީރުންނަށް އެކަނި ފާޑުކިޔާތީ ކުރީގެ ނައިބު ރައީސް އަދި އެ ޕާޓީގެ ލީޑަރު ގާސިމް އިބްރާހީމްގެ ޕޮލިޓިކަލް އެޑްވައިޒަރު ޑރ. މުހައްމަދު ޖަމީލް އަހްމަދު މިއަދު ހިތްހަމަނުޖެހުން ފާޅުކުރައްވައިފި އެވެ.\nއިސްލާހީ ޓެގް އަޅުވައިގެން އެހެން ބަޔަކު އެބައުޅޭ\nއިސްލާހީ މަސައްކަތް ކުރާ ބަޔަަކަށް ވެގެން ބައެއް ފަރުދުން މިހާރު އެބަ އުޅޭ ކަމަށާއި އެހެން ނަމަވެސް ހަގީގަތުގައި އެ މަސައްކަތް ކުރި ބަަޔަކީ މަޝްހޫރު ނޫން ބަޔެއް ކަމަށް ކުރީގެ ނައިބު ރައީސް ޑރ. މުހައްމަދު ޖަމީލު އަހުމަދު ވިދާޅުވެއްޖެ އެވެ.\nމިއީ ޖުމްހޫރީ ވެރިކަމަށް 50 އަހަރު ފުރުމާ ދިމާކޮށް ލިއާ ރިޕޯޓްތަކުގެ ތެރެއިން އެއް ރިޕޯޓެވެ. އޭގެ ތެރެއިން ގިނަ ރިޕޯޓްތައް މާދަމާ ކިއުންތެރިންނާ ހަމައަށް އަންނާނެ އެވެ.\nOctober 05, 2018 42\nޑރ. ޖަމީލް މާދަމާ މާލެ ވަަޑައިގަންނަވަނީ\nއިނގިރޭސިވިލާތުން ހިމާޔަތް ހޯއްދަވައިގެން އެ ގައުމުގައި މިހާރު ދިރިއުޅުއްވަމުން ގެންދަވާ ކުރީގެ ނައިބު ރައީސް ޑރ. މުހައްމަދު ޖަމީލު އަހުމަދު މާދަމާ މާލެ ވަޑައިގަންނަވާނެ ކަމަށް ވިދާޅުވެއްޖެ އެވެ.\nOctober 01, 2018 54\nޑރ. ޖަމީލާއި ގާސިމް ރާއްޖެ ވަޑައިގަންނަވަނީ\nކުރީގެ ނައިބު ރައީސް ޑރ. މުހައްމަދު ޖަމީލް އަހްމަދާއި ޖުމްހޫރީ ޕާޓީގެ ފައުންޑަ ގާސިމް އިބްރާހީމްގެ އިތުރުން އެމްޑީޕީގެ ކުރީގެ ޗެއާޕާސަން އަލީ ވަހީދު އަންނަ ބުދަ ދުވަހު ރާއްޖެ ވަޑައިގަތުމަށް ނިންމަވައިފި އެވެ.\nރައީސް އަބްދުﷲ ޔާމީންގެ ސަރުކާރުގެ ކުރީގެ ނައިބު ނައިބު ރައީސް ޑރ. މުހައްމަދު ޖަމީލް އަހުމަދާއި މި މަހު ބާއްވާ ރިޔާސީ އިންތިހާބުގައި ވާދަކުރައްވާ އިދިކޮޅު ރަނިންމޭޓް ފައިސަލް ނަސީމްގެ އުފަން ރަށް ފުވައްމުލަކަށް ރައީސް އަބްދުﷲ ޔާމީން މިއަދު ވަޑައިގެންފި އެވެ.\nރާއްޖެއިން ބޭރުގައި ތިއްބެވި އިދިކޮޅު ސިޔާސީ ބޭފުޅުންގެ ތެރެއިން ފުލުހުންގެ ތަހުގީގުތަކަށް ހޯދާ ބޭފުޅުން ރާއްޖެއިން ބޭރުގައި ވޯޓު ނުލެވޭ ގޮތަށް ހަމަޖެއްސުމުގެ ބާރު އިލެކްޝަންސް...\nSeptember 09, 2018 23\nޖަމީލް، ލަންޑަނަށް ރަޖިސްޓްރީވުމުން ފުވައްމުލަކަށް!\nމި މަހު 23ގައި އޮންނަ ރިޔާސީ އިންތިޚާބުގައި ލަންޑަންގައި ވޯޓުލާ ގޮތަށް ކުރީގެ ނައިބު ރައީސް ޑރ. މުހައްމަދު ޖަމީލް ފޯމް ހުށަހެޅުއްވުމުން އެ ގޮތަށް ރަޖިސްޓްރީ ކޮށްދިނުމަށް ފަހު، ޝަކުވާ...\nރައީސް އަބްދުﷲ ޔާމީނަކީ ސިޔާސީ ގޮތުން "ފެތެމުންދާ އޮޑިއެއް" ކަމަށް ސިފަކުރައްވައި، އެ އޮޑިން އެމްޑީއޭގެ ލީޑަރު އަހްމަދު ސިޔާމް ސަލާމަތްކަން ހޯއްދަވައި އިދިކޮޅު ފަރާތްތަކާ...\nAugust 04, 2018 24\nއުުފާވެރިކަން ގެންނަން މިއޮތީ ރަނުގެ ފުރުސަތެއް: ޖަމީލް\nގެއްލިފައިވާ މިނިވަންކަމާއި ހައްގުތައް އަނބުރާ ހޯދުމަށް ލިބިފައި މިއޮތީ ރަނގަޅު ފުރުސަތެއް ކަމަށާއި އެ ފުރުސަތުގެ ބޭނުން ރަނގަޅު ހިފުމަށް ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު ރޭ ގޮވާލައްވައިފި އެވެ.\nބޭރު ގައުމަކުން ހިމާޔަތް ހޯދަގެން އުޅޭ މީހަކު ވެސް، ރާއްޖޭގައި ބާއްވާ ރިއާސީ އިންތިހާބެއްގައި ވާދަކުރެވޭނީ، އެ ގައުމެއްގެ ހިމާޔަތް ދޫކޮށްލާތާ 10 އަހަރު ފަހުން ކަމަށް، ރައްޔިތުންގެ...


Quarantine aa khilaafuvi meehaku 2,500 rufiyaa in joorimanaa kohfi - AO News\nކަރަންޓީނާ ޚިލާފުވި މީހަކު 2،500ރ. އިން ޖޫރިމަނާކޮށްފި\nކ. ގުރައިދޫގެ މަތިން ނަގާފައިވާ މަންޒަރެއް - ފޮޓޯ: ގޫގުލް\nކ. ގުރައިދޫގައި ކަރަންޓީނާ ޚިލާފުވި މީހަކު 2،500ރ. އިން ޖޫރިމަނާކޮށްފި އެވެ.\nފުލުހުން މިއަދު ބުނީ ގުރައިދޫގައި ހޯމް ކަރަންޓީނުގައި ހުރި އުމުރުން 39 އަހަރުގެ ފިރިހެނަކު، ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އާންމުކޮށްފައިވާ ކަރަންޓީނުގެ އުޞޫލުތަކާ ޚިލާފުވެގެން ޖޫރިމަނާކޮށްފައިވާ ކަމަށެވެ.\nމިއީ އެކަހެރި ކުރުމުގެ މަޒުކަޒުތަކާއި ކަރަންޓީނު ކުރުމުގެ މަރުކަޒުތަކާ ބެހޭ ގަވާއިދަށް ފުރަތަމަ އިޞްލާޙު ގެނައުމުގެ ގަވާއިދުގެ ދަށުން ކަރަންޓީނާ ޚިލާފުވެގެން މިގޮތަށް މީހަކު ޖޫރިމަނާކުރި ފުރަތަމަ ފަހަރެވެ.\nފުލުހުން ވަނީ ކަރަންޓީނު ކުރާ ފަރާތްތަކާއި، އެކަހެރި ކުރެވޭ ފަރާތްތަކުން ޤަވާއިދުތަކަށް ހުރުމަތްތެރިކޮށް ހިތުމަށް އިލްތިމާސްކޮށްފައެވެ.\nއެކަހެރި ކުރުމުގެ މަޒުކަޒުތަކާއި ކަރަންޓީނު ކުރުމުގެ މަރުކަޒުތަކާ ބެހޭ ގަވާއިދަށް ގެނައި އިސްލާހުގައި ބުނެފައި ވަނީ ކަރަންޓީނާ ޚިލާފުވާ ފަރާތްތައް އަމުރާ ޚިލާފުވާ ފުރަތަމަ ފަހަރު 2،500ރ. އިން އަދި ދެވަނަ ފަހަރު 3،500ރ. އިން ޖޫރިމަނާ ކުރެވޭނެ ކަމަށެވެ. އަދި އަމުރާ ޚިލާފުވާ ތިންވަނަ ފަހަރު 5،000ރ. އިން ޖޫރިމަނާކުރެވޭނެ އެވެ.\nކަރަންޓީނުކަރަންޓީންމޯލްޑިވްސް ޕޮލިސް ސަރވިސްފުލުހުންޕޮލިސް\nކުޑަކުއްޖަކަށް ޖިންސީގޯނާކުރި މައްސަލައެއް ފެންމަތިވެއްޖެ


Barca ge record aa hamakoh Madrid in bodu lead eh nagaifi | Mihaaru\nރެއާލް މެޑްރިޑުގެ ފޯވާޑް ރޮނާލްޑޯ މިރޭގެ މެޗުގެ ކުރިން ބެލޮންޑިއޯ އެވޯޑްތައް ދައްކާލަނީ: އޭނާ މިރޭ ލަނޑެއް ޖެހި. --ފޮޓޯ: އޭއެފްޕީ\nބާސާގެ ރެކޯޑާ ހަމަކޮށް މެޑްރިޑުން ބޮޑު ލީޑެއް ނަގައިފި\n07 ޖެނުއަރީ 2017 - 22:40 1 comment\nމެޑްރިޑް (ޖެނުއަރީ 7) – ގްރަނަޑާ އަތުން 5-0 އިން މޮޅުވެ ސްޕެނިޝް ލީގުގެ އެއް ވަނައިގައި ހަ ޕޮއިންޓުގެ ލީޑެއް ނަގައި އަދި ބާސެލޯނާ އިން ބަލިނުވެ 39 މެޗު ފުރިހަމަކޮށްގެން ހަދާފައިވާ ރެކޯޑާ ރެއާލް މެޑްރިޑުން މިރޭ އެއްވަރުކޮށްފި އެވެ.\nމިދިޔަ އަހަރުގެ އޭޕްރިލްގެ ފަހުން ރެއާލް މެޑްރިޑް ބަލިވެފައިނުވާއިރު މިރޭގެ މޮޅާ އެކު މެޑްރިޑުން އެއް ވަނައިގައި ހަ ޕޮއިންޓުގެ ލީޑެއް ނެގީ 40 ޕޮއިންޓާ އެކު އެވެ. ދެ ވަނައިގައި އޮތް ބާސެލޯނާ އަށް ލިބިފައިވަނީ 34 ޕޮއިންޓެވެ. އެކަމަކު މާދަމާރޭ ވިޔަރެއާލް އަތުން މޮޅުވެއްޖެ ނަމަ ބާސެލޯނާ އަށް ތިން ޕޮއިންޓަށް ލީޑު ކުޑަކުރެވޭނެ އެވެ. އެހެންވިޔަސް ރެއާލް އަތުގައި އިތުރު މެޗެއް އޮންނާނެތީ އަދިވެސް އެޑްވާންޓޭޖް އޮތީ އެ ޓީމަށެވެ.\nތިން ވަނައިގައި 33 ޕޮއިންޓާ އެކު އޮތީ ސެވިއްޔާ އެވެ. މިރޭ ބަލިވި ގްރަނަޑާ އޮތީ 17 މެޗުން ލިބުނު ނުވަ ޕޮއިންޓާ އެކު ފުލުން ދެ ވަނައިގަ އެވެ.\nމެޑްރިޑުގެ ސެންޓިއާގޯ ބެރްނެބުއޭ ސްޓޭޑިއަމުގައި ކުޅުނު މެޗުގައި ގްރަނަޑާގެ ގޯލް ހުޅުވައިދިނީ އިސްކޯ އެވެ. ފުރަތަމަ ހާފުގައި ހަތަރު ލަނޑު ފެނިގެން ދިޔަ މި މެޗުގައި މެޑްރިޑުގެ ދެ ވަނަ ލަނޑު 20 ވަނަ މިނެޓުގައި ކާމިޔާބުކުރީ ކަރިމް ބެންޒެމާ އެވެ. އޭގެ ހަތް މިނެޓު ފަހުން ތިން ވަނަ ލަނޑު ޖެހީ ސްޕެނިޝް ކަޕުގައި މިދިޔަ ހަފުތާގައި ސެވިއްޔާ އަތުން 3-0 އިން މެޑްރިޑް މޮޅުވި މެޗުގައި އަރާމުކުރަން ފުރުސަތު ދިން ރޮނާލްޑޯ އެވެ. މާސެލޯ ނެގި ހުރަސް އޭނާ ގޯލަށް ވައްދާލީ ބޮލުން ޖަހަ އެވެ. މެޗުގެ 31 ވަނަ މިނެޓުގައި މެޑްރިޑުގެ ހަތަރު ވަނަ ގޯލް ޖެހީ އިސްކޯ އެވެ.\nބޮޑު ލީޑެއް ލިބުމާ އެކު އަދި ކުރިއަށް ހުރި ދުވަސްތަކުގައި ގާތްގާތުގައި މެޗުތައް ކުޅެން ހުރުމުން މެޑްރިޑުގެ ކޯޗު ޒައިނުއްދީން ޒިދާން ވަނީ ދެ ވަނަ ހާފުގައި ޓޯނީ ކްރޫސާއި އިސްކޯ އަދި މާސެލޯ ބާލައިފަ އެވެ.\nމިރޭގެ މެޗުގެ ކުރިން މެޑްރިޑުގެ ފޯވާޑް ކްރިސްޓިއާނޯ ރޮނާލްޑޯ ވަނީ ދާދި ފަހުން އޭނާ ކާމިޔާބުކުރި ހަތަރު ވަނަ ބެލޮންޑިއޯ އެވޯޑް ސަޕޯޓަރުންނަށް ދައްކާލައިފަ އެވެ. އެ ކްލަބުގެ ސަޕޯޓަރުން ވެސް ރޮނާލްޑޯ އަށް މަރުހަބާ ކިޔުމުގެ ގޮތުން ހާއްސަ ހަރަކާތެއް ބޭއްވިއިރު މިކަމުގައި އެ ޓީމުގެ ލެޖެންޑުން ކަމަށްވާ ބްރެޒިލްގެ ރޮނާލްޑޯ ނަޒާރިއޯ އާއި ޕޯޗުގަލްގެ ލުއިސް ފީގޯ ބައިވެރިވި އެވެ.\nމިރޭ އެއިބާ އަތުން 2-0 އިން މޮޅުވެ އެތުލެޓިކޯ މެޑްރިޑް ވަނީ 31 ޕޮއިންޓާ އެކު ހަތަރު ވަނަ އަށް އަރައިފަ އެވެ. އެ ޓީމަށް ލަނޑު ޖަހައިދިނީ ސައުލް އާއި އެންޓޮއިން ގްރިޒްމަން އެވެ.


Fandiyaarunge jamiyyaage aammu jalsaa baavvanee viber group ehga\nފަނޑިޔާރުންތަކެއް-- ފޮޓޯ: މިހާރު\n25 ސެޕްޓެމްބަރ 2019 1 ކޮމެންޓް\nފަނޑިޔާރުންގެ ޖަމިއްޔާގެ އާއްމު ޖަލްސާ ބާއްވަނީ ވައިބާ ގްރޫޕެއްގައި\nފަނޑިޔާރުންގެ ޖަމިއްޔާގެ އާއްމު ޖަލްސާ އޮކްޓޯބަރު ފަސްވަނަ ދުވަހުގައި އެކަމަށް ހާއްސަ ވައިބާ ގްރޫޕެއްގައި ބާއްވަން ނިންމައިފި އެވެ.\nއެ ޖަމިއްޔާގެ ރައީސް ޝުއައިބް ހުސެން ޒަކަރިއްޔާ ވަނީ ޖަމިއްޔާގެ ހުރިހާ މެމްބަރުންނަށް ޖަލްސާގައި ބައިވެރިވުމަށް ދައުވަތު އަރުވާފަ އެވެ. އަދި ޖަލްސާ ކުރިއަށް ދާނެ ގޮތުގެ އުސޫލު ވެސް ވަނީ އާއްމުކޮށްފަ އެވެ.\nއެ ޖަލްސާ އޮންނާނީ ޑީއެފްޖޭ ޖެނެރަލް މީޓިންގް ނަމަކަށް ކިޔާ ހާއްސަ ވައިބާ ގްރޫޕެއްގައި އެވެ. ފުރަތަމަ އާއްމު ޖަލްސާގެ އެޖެންޑާގައި އޮތީ ޖަމިއްޔާގެ ނިޝާނާއި ދިދަ ފާސް ކުރުމެވެ.\nއޮކްޓޯބަރު5ވަނަ ދުވަހު 10:00 ގައި ފަށާ ޖަލްސާގެ ހާޒިރީ ބަލާނީ، ފަށާ ގަޑީގައި ވައިބާ ގްރޫޕުގައި ތިބި މެމްބަރުންނަށް ބަލައިގެންނެވެ.\nއެޖެންޑާގައިވާ ކަންކަމަށް ވޯޓަށް އަހާނީ ގްރޫޕުގައި ހުޅުވާލާ ޕޯލަކުން ފެންނަ ނުފެންނަ ވޯޓެއް ނަގައިގެންނެވެ. އަދި ޔައުމިއްޔާ ބެލެހެއްޓުމަށްޓަކައި ގްރޫޕުގައި ދެކެވޭ ވާހަކަތައް ނޯޓު ކުރެވޭނެ ކަމަށް އުސޫލުގައި ވެއެވެ.\nޖަލްސާ ނިމުމާއެކު ވައިބާ ގްރޫޕުން މެމްބަރުން ވަކިކޮށް، އެ ގްރޫޕު ފޮހެލެވޭނެ އެވެ.\nފަނޑިޔާރުންގެ ޖަމްޢިއްޔާގެ ޢާންމު ޖަލްސާއެއް 05 އޮކްޓޯބަރު 2019 ގައި ބޭއްވުމަށް ޖަމްޢިއްޔާގެ ހިންގާ ކޮމިޓީން ވަނީ ނިންމާފައި pic.twitter.com/lyP7fmLAlt— Judges Association of Maldives (@JudgesMaldives) September 25, 2019\nފަނޑިޔާރުންތަކެއް އިސް ނަގައިގެން 2008 ވަނަ އަހަރު އުފައްދާފައި އޮތް ފަނޑިޔާރުންގެ ޖަމިއްޔާގެ މަސައްކަތް ގިނަ ދުވަސްތަކެއް ވަންދެން ހުއްޓިފައި އޮތުމަށް ފަހު އެ ޖަމިއްޔާގެ މަސައްކަތް އަލުން ފެށުމުގެ ހުއްދަ ޔޫތު މިނިސްޓްރީން ވަނީ ދީފަ އެވެ.\nވީހާ ގިނަ ފަނޑިޔާރުންނަށް ބައިވެރިވެވޭނެ އެއްމެ ރަނގަޅު ގޮތް. ޒަމާނީ ވަސީލަތްތައް ބޭނުންކުރުން މުހިއްމު.


Summer island ge4muvazzafeh ge gain ves Covid-19 ge alaamaaiythah fenunu | Mihaaru\nސަމާ އައިލެންޑުގެ ހަތަރު މުވައްޒަފެއްގެ ގައިން ވެސް ކޮވިޑް-19 ގެ އާލާމާތްތައް ފެނުނު\nކޮވިޑް-19 އަތުވެދާނެތީ ތައްޔާރުވުމުގެ ޑްރިލްއެއް ކުރިއަށް ގެންދަނީ. ސަމާ އައިލެންޑްގެ ތިން މުވައްްޒަފެއްގެ ގައިން ވެސް ރަޯގާގެ އަލާމާތްތައް ފެނުނު\nސަމާ އައިލެންޑުން ނެރުނު ބަޔާނެއްގައި ބުނީ އެ ރިސޯޓަަށް އައި ފްރާންސްގެ، އުމުރުން 30 އަހަރުގެ ދެ ޓޫރިސްޓަކު ހުން އައިސްގެން، ރިސޯޓުގެ ޑޮކްޓަރަށް ދެއްކީ މިދިޔަ ބުރާސްފަތި ދުވަހު ކަމަށާއި އެ ހިސާބުން އެކަން ހެލްތު ޕްރޮޓެކްޝަން އެެޖެންސީ (އެޗްޕީއޭ) އަށް އެންގި ކަމަށެވެ. އަދި އެޗްޕީއޭގެ އިރުޝާދާ އެއްގޮތަށް އެ ދެމީހުން ތިބީ އެ މީހުންގެ ކޮޓަރީގައި ކަރަންޓީނު ކޮށްފައި ކަމަށް ވެސް އެ ބަޔާނުގައި ބުންޏެވެ.\nހަފުތާ ބަންދާ ދިމާކޮށް، ގިނަ ދިވެހިންތަކެއް ޗުއްޓީ ހޭދަކުރަން ދާ ސަމާ އައިލެންޑުގައި މަސައްކަތް ކުރާ، އުމުރުން 33 އަހަރުގެ އިންޑިއާގެ ޑޮކްޓަރު ކެއްސައި ނޭވާ ކުރުވާތީ އެންގީ އިއްޔެ އެވެ. އޭނާ ވެސް އެ ހިސާބުން ފެށިގެން ހުރީ ކޮޓަރީގައި އެކަހެރި ކޮށްފަ އެވެ. އަދި އޭގެ ފަހުން ރިސޯޓުގެ އެހެން ތިން މުވައްޒަފަކުވެސް އާދައިގެ ވަރަކަށް ކެއްސާތީ ތިބީ އެކަހެރިކޮށްފަ އެވެ.\nސަމާ އައިލެންޑުން ބުނީ، ދެ ޓޫރިސްޓުންގެ ގައިން ކޮވިޑް-19 ގެ އަލާމާތްތައް ފެނުނު ހިސާބުން ފެށިގެން، އެކަމާ ގުޅޭ ގޮތުން ރިސޯޓުން އެޅި ހުރިހާ ފިޔަވަޅެއް ވެސް އަޅާފައި ވަނީ އެޗްޕީއޭގެ އިރުޝާދާ އެއްގޮތަށް ކަމަށެވެ. އެޗްޕީއޭގެ ހުއްދަ ނެތި ރިސޯޓަށް މީހުން ދިއުމާއި ރިސޯޓުން މީހުން ފުރުން މިހާރު ވަނީ ވަގުތީ ގޮތުން މަނާކޮށްފަ އެވެ. އެހެންވެ، އެ ރިސޯޓުގައި ޗުއްޓީ ހޭދަކުރަން ހަމަޖެހިގެން ރާއްޖެ އަށް ދެން އަންނަ މީހުން ފޮނުވާނީ އެހެން ރިސޯޓް ތަކަށް ކަމަށް ވެސް ބަޔާނުގައި ބުންޏެވެ.\nއެޗްޕީއޭ އިން މިއަދު ހެނދުނު ކުރި ޓްވީޓެއްގައި ބުނީ ފްރާންސްގެ ދެ ޓޫރިސްޓުންގެ ގައިން، ކޮވިޑް-19 އަށް ޝައްކުރެވޭ އަލާމާތްތައް ފެނުމުން އެމީހުން މޮނިޓާ ކުރުމަށާއި ޓެސްޓް ކުރުމަށް ކަނޑައަޅާފައިވާ މަރުކަޒަށް ގެންދަން މަސައްކަތް ކުރަމުން އަންނަ ކަމަށެވެ. ސަމާ އައިލެންޑަށް އަރައިފޭބުން ވަގުތީ ގޮތުން މަނާކުރީ އެއީ އެ ހާލަތުގައި އަމަލުކުރަން އޮންނަ އުސޫލުކަމަށް ވާތީ ކަމަށް ވެސް އެޗްޕީއޭ އިން ބުންޏެވެ.\nވ. ތިނަދޫގައި ޗުއްޓީ ހޭދަކުރަމުން ދިޔަ ތިން ޓޫރިސްޓަކު އެ ބައްޔަށް ޝައްކު ކުރެވިގެން އިއްޔެ ވަނީ ކަރަންޓީނު ކޮށްފަ އެވެ. އަދި ކުރެއްދޫ ރިސޯޓްގައި ޗުއްޓީ ހޭދަކުރުމަށް ފަހު އެނބުރި އިޓަލީ އަށް ދިޔަ ޓޫރިސްޓަކު އެ ބައްޔަށް ޕޮޒިޓިވް ވެގެން، އެ ރިސޯޓްގައި އެ މީހާ އަށް ފަރުވާ ދިން ޑޮކްޓަރު ވެސް ވަނީ ކަރަންޓީނު ކޮށްފަ އެވެ.\nއަދި ތިނަދޫ އާއި ކުރެއްދޫ އަށް އަރައި ފޭބުން ވެސް ވަގުތީ ގޮތުން ވަނީ މަނާކޮށްފަ އެވެ. ސަމާ އައިލެންޑާއި ތިނަދު އާއި ކުރެއްދޫ، ކަރަންޓީނުން ދޫކޮށްލާނީ ޓެސްޓުގެ ނަތީޖާ ލިބުމުންނެވެ.\nސިއްހަތު ޓޫރިސްޓުން ފްރާންސް ޓޫރިޒަމް ރާއްޖެ-ފްރާންސް ހެލްތު ޕްރޮޓެކްޝަން އެޖެންސީ ސަމާ އައިލެންޑް މޯލްޑިވްސް ބަލިތައް\nސިޔާސީ މީހުން ދައްކާ އެއްވެސް ވާހަކައެއް މަށެއް ގަބޫލެއް ނުކުރަން. ކޮންމެ ބަޔަކު ވެރިކަމުގަތިއްބަސް ކޮންމެ ކުލައެއްގަ ތިއްބަސް ދިވެހިންނަކީ ދިވެހިން.\nތައުލީމީ ކަންފުޅެއްވެސް ނެތް ނޫސްވެރިން އެކި އެކި މަޖައްލާ ނަމުގައި ނޫސް ކޮންފަރެންސްތަކަށްވަދެ އުޅޭއިރު ނޭނގޭ ދުނިޔޭގެ ކުރިއަރާފައިވާ ގައުމުތަކުގައި މިނިސްޓަރުންނަކީ ޓެކްނިކަލް ބޭފުޅުން ނޫންކަން، އެއީ ކަންކަން ރެގިއުލޭޓްކުރާ މީހުންކަން. އަދި ހަމަ އެގޮތަށް ހިޔެއް ނުވޭ މިއިން ބޭފުޅަކަށް އެނގިވަޑައިގަންނާހެނެއް ނިންމުމެއް ނިންމަނީ ހަމައެކަނި އޭނާ ބުއްދިއަކަށް ފެންނަ ގޮތަކަށް ނޫންކަން، ޓެކްނިކަލް ބޭފުޅުންގެ އިރުޝާދާ ދިރާސާތަކުގެ އަލީގައިކަން.\nހިޔެއްނުވޭ އެއްވެސް މީހަކު ޕޮޒިޓިވް ވާނެހެނެއް. މަސްތުވާތަކެތި އަތުގައި ހުއްޓައި ހައްޔަރުކުރިޔަސް ބުނަނީ މަސްތުވާތަކެއްޗަށް ޝައްކުކުރެވޭ ޕެކެޓްތަކަކާއެކު މީހަކު ހައްޔަރުކުރިވާހަކަ. ދެން ލޮލަށް ނުފެންނަ ވައިރަހެއް މިގައުމުން ފެނިގެން ޔަޤީން ވެއްޖެކަމަށް ބުނާނެތަ؟ މުޅިންވެސް ޝައްކު. ސިގެއްލާ ރާއްޖޭގައި އާއްމުވެ އެތައް ބައެއް މަރުވީވެސް ބަލީގެ މަޢުލޫމާތު ރައްޔިތުންނަށް ސިއްރުކުރުމުން. މިކޮމެންޓް ލިޔެވުނުކަމަށްވެސް ޝައްކު މިހާރު!\nކޮމެންޓު ކުރި މީހާގެ ވިސްނުންވެސް ހަމަ ތި ހުރީ ސިގެއްލާ އަންޒަމާނުގައި. އޭރުގައި ކަމެއް ސިއްރު ކުރެވުނަސް މިހާރަކު ސިއްރެއް ނުކުރެވޭނެ. އެ އޮތީ އަލީ ވަހީދު ސިއްރުން ދެއްކި ވާހަކަވެސް މިހާރު އާންމުންނަށް ހާމަވެފައި. ދެން މިވަރު ކަމެއް ކިހިނެއްތޯ ސިިއްރު ކުރާނީ؟ޓެސްޓު ޕޮޒިޓިވް ވެއްޖިއްޔާ ހޮސްޕިޓަލުގައި ތިބި މީހުން ނަތީޖާ ކޮޓަރިން ޓުވިޓާ ނޫނީ އޭނާ އުޅޭ ވައިބާ ގްރޫޕެއް އަޕްޑޭޓް ކުރާނެ. ދެން ހަމަ ޒިންމާއެއް ނެތި އެ ޝެއާ ކުރެވިގެންދާނެ. ބުއްދިކޮބާ؟\nﷲ އިރާދަފުޅުން ރަނގަޅުވާނެ، ޓެސްޓުތައް ނެގަޓިވްވާނެ\nހާދަ އުފާވެޔޭ އެހާ ކުޑަ ދުވަސްކޮޅެއްގެ ތެރޭގައި މި ރާއްޖޭގައި ޓެސްޓު ކުރެވޭ ގޮތްވެސް ހަދާފައިވާތީ. އެހެންނޫންނަމަ މިއަދު ތި ސާމްޕަލްތައް އިންޑިޔާއަށް ފޮނުވަައިގެން ދިވެހިން ތިބެންޖެހޭނީ އެ އިންތިޒާރުގައި ރަޖާލައިގެން. އެހެންވީމަ މި ބުނަނީ ކޮންމެ އެއްޗެއް އަލީ ވަހީދު ނޫނީ ނަޝީދު ގޮވިޔަސް މި ރާއްޖޭ ހެލްތު މިނިސްޓަރު މިކަމުގައި އަޅާފައިވާ އަވަސް ފިޔަވަޅުތަކަށް ޝުކުރު ހައްގު އޭނާއަށް.\nވައިޓް އެލާޓު އޮތަސް ހެޔޮ ނުވާނެ ނަޝީދަށް ގޮވާލަން ތި ކެމްޕޭނު މަޑުޖައްސާލަން. އެއްކޮޅުން ހެލްތު މިނިސްޓަރު ހަނާވަނީ މި ކާރިސާއިން ދިވެހިން ސަލާމަތްކޮށްދިނުމަށް މަސައްކަތްކޮށްކޮށް. އަނެއްކޮޅުން ނަޝީދު ހަމަ އެޗްޕީއޭއިން ނެރެފައިވާ ގައިޑްލައިންތަކަށް ގޮންޖަހާ ކެމްޕޭނު ކުރުމާ ނާޗަރަންގީ ކުޅުމުގައި. ހެލްތު މިނިސްޓަރަކީ އެމްޑީޕީ މީހަކަށް ނުވިއޭ ކިޔާފައި އޭނާއަށް ޖެއްސުން ކުރީމަ ހަމަ މި ޖެއްސުން ކުރެވެނީ އަމިއްލަ ސަރުކާރަށް ނޫންތޯ؟\nއެކު ޖުމްލަ 100 އަށްވުރެ ގިނަ ގައުމަށް ފެތުރު އަދި އަވަށްޓެރި އިންޑިޔާގައި މިހާރު ހަލުވިކަމާއެކު މި ބަލި ފެތުރެމުންދާއިރު ރާއްޖެއަށް މި ބަލި އައިސްފާނެ ކަމަށް ބަލައިގެން ތިބެންވީ. ހުރިހާ ބޭފުޅުން ސާފުތާހިރުކަމަށް ސަމާލުވެ ފަރުދީ ޒިންމާ އިސްކުރޭ. އިއްޔެ ބީބީސީ ހަބަރުގައި ބުނި ގޮތުންވެސް މިކަމަށް ވެކްސިނެއްވެސް އުފެއްދޭނީ އަދި 18 މަސް ދުވަސް ފަހުން. އަދި ބަލީގެ ޒާތުންވެސް ހަމަ އެންމެ މުހިންމީ ފަރުދީ ޒިންމާ.\nކިހިނެއް އިންޑިއާގައި ހަލުއިކޮށް ފެތުރޭ ކަމުގެ މައުލޫމާތު ހޯދީ.\nޔާ ﷲ މިނުރައްކާތެރި ވަބާއިން އަޅަމެން ރައްކާތެރި ކުރައްވާދޭވެ.\nކޮބާ އަދިވެސް ދޮގު ހެދުން ހުއްޓާލާކައް ނުވޭތަ؟ ޢެޗްޕީއޭ\nކޮން ދޮގެއްތަ؟ ޓެސްޓުތައް ރަން ކޮށްފައި އެ ނަތީޖާ ލިބުނުހާ އަވަހަށް މީހުންނާ ހިއްސާކުރާނެ. އަދި މިހާ ތަނަށް ރާއްޖޭ އެއްވެސް މީހަކު ޕޮޒިޓިވްވެފައި ނުވޭ. ހެޔޮނުވާނެ ރައްޔިތުންގެ ހިތްތަކުގެ ބިރުވެރިކަން ނުއުފައްދާ މައިތިރިވެބަލަ\nކޮބާތަ ރަޖާލާސޮރު އެސޮރާ ހަވަާލުކުރޭ


Varun aai Nathaasha ge kaiveni mi mahu Alibaug gai\nވަރުން އާއި ނަތާޝާގެ ކައިވެނި މި މަހު އަލީބާގްގައި\nވަރުން އާއި ނަތާޝާ މިމަހު ކައިވެނިކުރާނެ ކަމަށް އިންޑިއާގެ މީޑިއާ އިން ބުނޭ\nކޮވިޑް-19 އިގެ ޕެންޑެމިކްގެ ސަބަބުން ބޮލީވުޑްގެ ވަރަށް ގިނަ ލޯބީގެ ޖޯޑުތަކަށް ކައިވެނި ކުރެވޭގޮތް ވަނީ ނުވެފަ އެވެ. އެހެންވެ ކޮވިޑްގެ ރައްކާތެރިކަމުގެ ފިޔަވަޅުތަކާއެކު 2021 ގައި ކައިވެނި ކުރެވޭތޯ ބައެއް އެކްޓަރުން މިހާރު ވެސް ދަނީ މަސައްކަތް ކުރަމުންނެވެ.\nމިގޮތުން އެންމެ ފުރަތަމަ މިއަހަރު ކުރާނެ ކައިވެންޏެއް ކަމުގައި މިހާރު ލަފާ ކުރެވެނީ ވަރުން ދަވަން އާއި ނަތާޝާ ދަލާލްގެ ކައިވެންޏެވެ. ކުޑައިރުއްސުރެ ރައްޓެހިވެގެން އުޅޭ މި ދެ މީހުން ކުރިން ކައިވެނިކުރަން އޮތީ މިދިޔަ އަހަރު އެވެ. ނަމަވެސް ލޮކްޑައުންގެ ސަބަބުން އެކަން ކުރެވޭގޮތް ނުވީ އެވެ.\nއިންޑިޔާގެ ނޫސްތަކުން އިއްޔެ ބުނެފައިވަނީ މިހާރު އިންޑިޔާގެ އަލީބާގްގައި މި ކައިވެނި މި މަހުގެ ތެރޭގައި ކުރުމުގެ ތައްޔާރީތައް މިހާރު ދެ ފަރާތުގެ އާއިލާއިން ފަށާފައިވާ ކަމަށެވެ.\n"މި ރަސްމިއްޔާތުގައި 200 ވަރަކަށް މެހެމާނުން ބައިވެރިވާނެ. އަދި މިއީ ޕަންޖާބީ ސްޓައިލަށް ކުރެވޭ ވަރަށް ވަރުގަދަ ކައިވެންޏަކަށް ވެގެން ދާނެ،" ޕިންކްވިލާ އޮންލައިން ނޫހަށް މައުލޫމާތު ދިން މީހަކު ބުނެފައި ވެއެވެ.\nނަތާޝާ އާ ވަރުން ރައްޓެހިވީ ވަރަށް ކުޑައިރު ނަމަވެސް ފިލްމީ މަސައްކަތް ފަށައިގެން އެތައް އަހަރެއް ވަންދެން އޭނާގެ ލޯބިވެރިޔަކު ހުންނަ ކަމަށް ވަރުން ވަނީ އިންކާރުކޮށްފަ އެވެ. ނަތާޝާގެ ވާހަކަ މީޑީއާގައި ވަރުން ދައްކަން ފެށީ އަދި އެއީ އޭނާ ކުޑައިރުއްސުރެ ލޯބިވެގެން އުޅޭ ލޯބިވެރިޔާކަން ހާމަކުރީ ވަރަށް ފަހުންނެވެ.\nދާދިފަހުން ވަރުން ދީފައިވާ އިންޓަވިއު އެއްގައި ނަތާޝާ އާ ވަރަށް އަވަހަށް ކައިވެނިކުރަން ރާވަމުންދާކަމަށް ބުނެފައި ވެއެވެ. އަދި އޭނާގެ އަންބަކަށް ވާން އެންމެ ކަމުދާ އަދި ހިތްހަމަޖެހޭ އަންހެންކުއްޖަކީ ހަމައެކަނި ނަތާޝާކަން ޔަގީންކަމަށް ވަރުން ބުނެފައި ވެއެވެ.\n"ފާއިތުވީ ދެ އަހަރުއްސުރެ އެންމެން ދައްކަނީ އަހަރެންގެ ކައިވެނީގެ ވާހަކަ. ނަމަވެސް އަދި އެއްވެސް ވާހަކައެއް ޔަގީންކަމާއެކު ބުނެވޭކަށް ނެތް. ދުނިޔެ މިހާރު އޮތް ހާލަތުން އެފަދަ ކަމަކަށް ވިސްނަން ވެސް ދަތީ. ނަމަވެސް ކަންކަން ހަމަޔަޅަކަށް އެޅުނުހާ އަވަހަކަށް ކައިވެނިކުރަން ގަސްތުކުރަން. ފަހަރެއްގައި އެއީ މިއަހަރު ތެރޭ ކަމަށް ވެސް ވެދާނެ. ހަމަ ޔަގީނުންވެސް ވަރަށް އަވަހަށް އެކަންކުރަން އެބަ ރާވަން،" ވަރުން ބުނެފައި ވެއެވެ.\nވަރުން އާއި ނަތާޝާ އެންގޭޖްވީ ވާހަކަ އެއްވެސް މިދިޔަ މަހު މީޑިއާތަކުން ފެތުރި އެވެ. އެއީ ކަރީނާ ކަޕޫރުގެ ރޭޑިއޯ ޝޯއެއްގައި ބައިވެރިވެ ނަތާޝާ އަކީ ވަރުންގެ ފިއޯންސޭ (އެންގޭޖްވެފައިވާ މީހާ)ކަމަށް ކަރީނާ ބުނުމުންނެވެ. މި ވާހަކަތައް ފެތުރުނަސް ވަރުން މިކަން ދޮގު ކޮށްފައެއް ނުވެ އެވެ. އެހެންވީމާ ހަގިގަތުގައި ވެސް މި ކައިވެނި ވަރަށް އަވަހަށް ކުރާނެކަމަށް ގިނަބަޔަކު ގަބޫލު ކުރެ އެވެ.\nވަރި ކައިވެނި ވަރުން ދަވަން\nފަރާ ކައިވެނި ޕްރޮޕޯޒް ކަރަން ޖޯހަރް ގަބޫލެއް ނުކުރި!


ލަންކާއިން އިއްޔެވެސް 124މީހަކު ކޮވިޑް-19 އަށް ޕޮޒިޓިވްވި | Sandhaanu\nލަންކާއިން އިއްޔެވެސް 124މީހަކު ކޮވިޑް-19 އަށް ޕޮޒިޓިވްވި\nލަންކާއިން އިއްޔެވެސް 124 މީހުން ކޮވިޑަށް ޕޮޒިޓިވްވެފައިވާކަމަށް އެގައުމުން ބުނެފި އެވެ.\nލަންކާގައި ކޮވިޑް-19ގެ ކޭހެއް ނުފެންނަތާ ގިނަ ދުވަސްތަކަކަށް ފަހު ކޮވިޑް-19ގެ ކޭހެއް އަލުން ފެނުނީ މިމަހުގެ ހަތަރު ވަނަ ދުވަހު އެޤައުކުގެ މިނިވަންގޮޑާގެ ގާމަންޓް ފެކްޓްރީއަކުންނެވެ.\nއެ ފެކްޓްރީން ކޮވިޑް ޖެހުނު މީހުންގެ އަދަދު މިހާރު ވަނީ 1307 އަށް އަރައިފައެވެ. އެގޮތުން އިއްޔެވެސް ވަނީ އެ ފެކްޓްރީން ދެ މީހަކު ޕޮޒިޓިވްވެފަ އެވެ. އޭގެ އިތުރުން އެ ފެކްޓްރީގައި މަސައްކަތް ކުރާ މީހުންނާއި ޑައިރެކްޓް ކޮންޓެކްޓްވި 102 މީހަކުވެސް އިއްޔެ ވަނީ ޕޮޒިޓިވްވެފައެވެ.\nލަންކާގެ ޔުނިވާސިޓީއެއް ކަމަށްވާ ކެލާނިޔާ ޔުނިވާސިޓީގެ ދަރިވަރެއްވެސް އިއްޔެ ވަނީ ކޮވިޑް-19އަށް ޕޮޒިޓިވްވެފަ އެވެ. އެ ދަރިވަރުގެ ބައްޕައަކީ ގާމަންޓް ފެކްޓްރީގައި މަސައްކަތްކުރަމުންދިޔަ މީހެކެވެ.\nއިއްޔެ ލަންކާއިން ކޮވިޑް-19އަށް ޕޮޒިޓިވްވި މީހުންގެ ތެރޭގައި ތިން ޑޮކްޓަރުންވެސް ހިމެނެ އެވެ.\nލަންކާއިން އެންމެ ގިނަ މީހުން މިފަހުން ކޮވިޑް-19 އަށް ޕޮޒިޓިވްވީ މިދިޔަ އަންގާރަ ދުވަހު އެވެ. އެދުވަހު ކޮވިޑް-19އަށް 739 މީހުން ޕޮޒިޓިވްވި އެވެ.\nލަންކާގައި330،000 އަށް ވުރެ ގިނަ ކޮވިޑް ޓެސްޓް ހަދާފައިވާއިރު 4752 މީހަކު ވަނީ ކޮވިޑް-19 އަށް ޕޮޒިޓިވްވެފައިވެއެވެ. އޭގެ ތެރެއިން 13 މީހަކު ވަނީ މަރުވެފަ އެވެ.\nލަންކާގެ ހެލްތު މިނިސްޓަރު ޕަވިތުރާ ވައްނިއަރައްޗީ ވިދާޅުވީ ކޮވިޑް ފެތުރިގެން އުޅޭ ސަރަހައްދުތަކުގައި ގައިދުރުކަމެއްނެތި އަދި މާސްކު ނާޅާ އުޅޭ ފަރާތްތައް 10،000 ރުޕީސް އިން ޖޫރިމަނާކޮށް އަދި ހަ މަސްދުވަހުގެ ޖަލަށް ލުމަށް ނިންމާފައިވާކަމަށެވެ. އަދި އެކަމާ ގުޅޭ އުސޫލުތައް ދެ ދުވަހެއްގެ ތެރޭ ގެޒެޓްކުރާނެކަމަށް ވެސް އޭނާ ވިދާޅުވެފައިވެއެވެ.


BREAKING NEWS: Islaamee Marukazah Barahanaa Haalugai Vanee Nafusaanee Massala Hunna Meeheh - fuluhun - Vaguthu\nއިސްލާމީ މަރުކަޒަށް ބަރަހަނާ ހާލުގައި ވަނީ ނަފްސާނީ މައްސަލަ ހުންނަ މީހެއް: ފުލުހުން\nއިސްލާމީ މަރުކަޒަށް ބަޔަކު ނަމާދަށް އަރަނީ.؛- ވަގުތު އިމޭޖަސް- މުހައްމަދު އަފްޒަލް\nބަރަހަނާ ހާލުގައި ހުރެ އިސްލާމީ މަރުކަޒަށް ވަން ބިދޭސީ މީހާއަކީ ނަފްސާނީ މައްސަލަތަކެއް ހުންނަ މީހެއް ކަމަށް ފުލުހުން ވިދާޅުވެއްޖެއެވެ.\nބަރަހަނާ ހާލުގައި ހުރެ އިސްލާމީ މަރުކަޒަށް ބިދޭސީއަކު ވަދެގެން އެމީހާ ހައްޔަރުކުރީ މިދިޔަ ބުރާސްފަތި ދުވަހުގެ ރޭގެ އިޝާ ނަމާދަށް ފަހުއެވެ. އެރޭ ފުލުހުން ވިދާޅުވީ އެކަމާއި ގުޅިގެން ބަލަން ޖެހޭ ކަންކަން ބަލަމުން އަންނަ ކަމަށެވެ.\nއެކަމާއި ގުޅިގެން އިތުރު މައުލޫމާތު މީޑިއާ އަށް ހިއްސާ ކުރައްވަމުން ފުލުހުން ވިދާޅުވީ އެ މައްސަލާގައި ފުލުހުންގެ ބެލުމުގެ ދަށަށް ގެނައި މީހާ މިހާރު ދޫކޮށްލާފައިވާ ކަމަށެވެ. އަދި އޭނާގެ ސްޕޮންސާ އާއި ގުޅިގެން އޭނާ ބަންގްލަދޭޝް އަށް ފޮނުވާލުމުގެ މަސައްކަތް ކުރަމުން އަންނަ ކަމަށް ވެސް ފުލުހުން ވިދާޅުވިއެވެ.\nޖެނުއަރީ 23, 2021 11:36\nފާޅުގަ އިސްލާމް ދީނަށް ފުރައްސާރަ ކުރަމުންދާ މި ދިވެހިރާއްޖޭއަށް ނިސްބަތްވާ މީހުންނަކީވެސް ނަފްސާނީ ބަލި ހުންނަ މީހުންތޯ ނުވަތަ ނޫންތޯ ސާފްކުރަން ރައްޔިތުން ބޭނުންވޭ\nޖެނުއަރީ 23, 2021 12:18\nއެއްޗެކޭ ކިޔާ ފަ މަތިޖަހާލީދޯ. ކުރިން ފަހަރު އިންޑިއާ ޑޮކްޓަރުވެސް ބޯލައިގެން ބޯސަކަރާތްވެ ފައި ހުރިކަަށް ނިންމާ ފަ އޭނާ ފޮނުވާލީ!\nޖެނުއަރީ 23, 2021 12:56\nފާލުގައި ދީނައްހަޖޫޖަހައި މިއުޅޭ އެންމެންނަކީ ނަފުސާނީ މީހުން މީހާދަ ހެއްވާކަމެކޭ އެެއްގޮތަކައްވެސް ފިޔަވަޅެއް އަޅާ ތަނެއް ނުފެނޭ ރަތްޔަތުންނުކުމެ ހައްލުކޮއްގެންނޫނީ ހައްލެއް ނުވާނެ\nނަފްސާނީ މައްސަލަ ހުންނަ މީހަކަށް ބަރަހަނާ ހާލުގަ ވަންނަން އެނގުނީ މިސްކިތަށް އެކަނި ދޯ؟\nޖެނުއަރީ 23, 2021 13:03\nހުޅަންގުގެ އުސޫލު ގައިރުމުސްލިމަކު ކޮންމެފަދަކަމެއްކުރިޔަސް އެވާނީ އެމީހަކުސިކުންޑިހަމަނުޖެހޭތީ ކުރިކަމަކައް މުސްލިމަކުވެއްޖެޔާ ޓެރަރިސްޓަކައް.\nޖެނުއަރީ 23, 2021 13:31\nކުރީދުވަހު ކާނެތަނެއް ނެތިގެން...!! ދިވެހިން ހަޖަމު ކޮށްލީ...މިއަދު މީ މޮޔައެއް..! ބޮޑު ކަމެއްނު..! މި ގައުމުގެ މޮޔައިންނޭ ބުނާމީހުން ގުރާދޫގަ...މި ކަލޭގެ މިސްކިތުގަ އޮރިޔާމުން....ފުލުހުން މި ބުނަނީ ބަލި ސޮރެއްކަމަށް...!!\nމި ކުރެވެނީ ޓެސްޓެއްކަމަށް ލަފާކުރެވޭ..!!\nޖެނުއަރީ 23, 2021 13:34\nމިސްކިތުގެ ހުރުމަތް ކަނޑާ ކޮންމެ މީހަކީ އެކަހަލަ މީހަކަށް ހެދީމަ ނިމުނީ\nޖެނުއަރީ 23, 2021 13:47\nއަންނި އިސްލާމް ދީނާ ދޮކޮޅުވާ ހަކަދައްކަނީވެސް ނަފްސާނީ ބަލި ހުންނާތީ!!!!! އެހެންވީމާ ސަރުކާރައް ގޮވާލަން އޭނަ އެކަހެރި ކުރުމަށް\nޖެނުއަރީ 23, 2021 14:02\nމި ސަރުކާރަކީ ވެސް ނަފުސާނީ ސަރުކާރެއްކަމަށް ޕޮލިހުން ބުނެބަލަ؟ މި ރާއްޖޭގެ ކާކަށްބާ ނޭގެނީ ވެލިޒިނީ ރަސޫލާ އަށް ކުރި ފުރައްސާރަ.މިހާރު ވެލިޒިނީވެސް މިނިވަން ކަމާއެކު ނަފުސާނީވެފަ.މުޖޫ މެން އުފާލާއެކު މަޖާކުރަނީ،އިންޑިޔާ މީހުން ޗއްޓީ އެއް ހެން ރާއްޖެ އައިސް އިސްލާމް ދީނަށް ފުރައްސާރަ ކޮށްފަ ދަނީ، ހޯރަ އިއްބެމެން މިނިވަންކަމާ އެކު އުދުހެނީ. ރޯޔަލް ބޭފުޅުން ނާޗަރަންގީ ކުޅުމުގަ ، މީ ސައްތަ އިން ސައްތަ އިސްލާ މީ ވެރިކަމެއްގަ މި ޤައުމުގަ ވެފަ، ވަމުންދާ ކަންތައް ނޫންތޯ؟ އެ ހެއްވެ މި ބުނީ މިސަރުކާރުވެސް ނަފުސާނީ ވެފަ އޭ.\nޖެނުއަރީ 23, 2021 14:06\nވެލިޒިނީ ވެސް އެއީ ބަލި ކުއްޖެއްނުން. ދޮގުހެދިޔަސް ފުކެއް ބޮޑުވަރު.\nޖެނުއަރީ 23, 2021 14:18\nއެކަމަކު މޫނު ބުރުގާ އަޅައިގެން ބޭރަށް ގޮސްފިއްޔާ އެވާނީ ޓެރޮރިސްޓަކަށް. ތުނބުޅި ދިގުކޮށް ޖުއްބާލައިފިއްޔާވެސް އެވާނީ ޓެރޮރިސްޓަކަށް.\nޖެނުއަރީ 23, 2021 14:39\nވެލެޒިނީ އެވީ މޮޔައަކަށް ،އިންޑިއާާ ޑަކުޓަރު ބޮއެގެން.މި ބޮންދު އެވީ ބޯ ގޯސް .އުފާ މެން އެމްޑީއެން މީހުން ފުރުވުން.މިއީ ލާދީނިސްޓުން ގެ އެޖެންޑާ މިކަމަށް ފިޔަވޅެއް ނާޅާ އާދައިގެ ކަމަކަށް ހަދަން ކުރާ ޙީލަތްތެރި މަސައްކަތެއް.ދިވެހިންނޭ މިކަމާ ދެކޮޅަށް ވަރުގަދަ އިޙްތިޖާޖެއް ކުރަން ޖެހޭ.ފުލުހުން ދެން އެހެންވީއިރު ހުރިޙާ ކުއްވެރިންނަކީ މޮޔައިން ކަމަށް އަންގަންވީނުންތޯ\nޖެނުއަރީ 23, 2021 16:42\nވެރިންނަށް ތިބެ ރޯމާދުވާލު ވައްކަންކުރާ މީހުނަކީ ވެސް ބުއްދި ރަނގަޅުބައެއްބާ ؟ އިސްތިއުފާ!\nޖެނުއަރީ 23, 2021 17:49\nތިކަން ކުރިންވެސް އެނގޭ ތިޔައީ ލާދީނީ އަންނިގެ ކަމެއްކަން.\nޖެނުއަރީ 23, 2021 19:54\nބަންގްލަދޭޝް މީހެއް ތަ؟ ހާދަ ހީނުވެޔޭ... ކީއްވެ ދޫކޮއްލީ


"މަންޖޭ" އިސްމާއިލް ޔަލްވީއަށް ގޮވައިލިއެވެ. "ކަނބުލޯ. އޭ މަންޖޭ"\nޔަލްވީ އިނީ ލަވައިގެ ތެރެއަށް ގެނބިފައެވެ. ކުއްލިއަކަށް ސިހިފައި އޭނާ ތެދުވިއެވެ. އެއާއެކު ހިނިތުންވެލިއެވެ. ކުރިމަތީގައި ހުރީ ޑޮކުޓަރެވެ. ޑޮކުޓަރު އިރުފާނެވެ.\n"އައްސަލަމް އަލައިކުމް" އިރުފާނު ސަލާމްކޮށްލީ އިސްމާއިލްއާއެވެ. "ކޮބާ މިހާރު ކިހިނެއް ބޭބެ؟"\n"ވަރަށް ރަނގަޅު" އިސްމާއިލް ޖަވާބު ދިނެވެ.\n"ޔަލްވީ ބޭބެ ގޮވައިގެން ވަސޭހަތްދޭ ކޮޓަރިއަށް ދާންވީނު" އިރުފާނު ލަފާ ދިނެވެ. "އަހަރެން މި ދަނީ އެކޮޅަށް"\n"އޯކޭ" ޔަލްވީ ބަލައިލީ އިސްމާއިލްގެ މޫނަށެވެ.\n"ބަލަ އަހަރެން ވެސް ގެންދަންވާނެއްނު" އިސްމާއިލަށް އިވޭ ވަރަށް އަހަރެން ބުނެލީމެވެ.\n"ކަލޭ ވެސް ދިޔައީމަ ވީނު ދޯ ކަނބުލޯ" އިސްމާއިލް ނުގޮތަކަށް ބުނެލިއެވެ.\n"ބޭބެ ކާކާތަ ތި ވާހަކަދައްކަނީ؟" ޔަލްވީ އަހަންނާ ދިމާއަށް ބަލައިލިއެވެ.\nއަހަރެން ފާރުގެ ތެރެއަށް ވަނީމެވެ. ޔަލްވީ ހައިރާން ކަމާއެކު އަހަންނާ ދިމާއަށް ބަލައިލިއެވެ. އޭނާއަށް އަހަންނެއް ނުފެނެއެވެ. އިސްމާއިލް ހިނިތުންވެލިއެވެ. އަހަރެން ވެސް ހީލީމެވެ. ޔަލްވީ ދެ ކޮނޑު އަރުވައިލަމުން ހީލިއެވެ.\n"އެއްވެސް މީހަކު ނެތް" ޔަލްވީ ލުއި ހިނިތުން ވުމަކުން އިސްމާއިލަށް ބަލައިލިއެވެ.\n"އަޒީމާގެ ކަންތައް ކިހިނެއްތަ ނިމުނީ؟" ޔަލްވީ ސުވާލުކޮށްލީ އިސްމާއިލަށެވެ.\nއިރުފާނު ވެސް ހަމަޖެހިލައިގެން ގޮނޑީގައި އިނެވެ. އިސްމާއިލްގެ ކުރިމަތީގައެވެ. ޔަލްވީ ވެސް އިނީ އިރުފާނު އިން ފަޅީގައެވެ. އަހަރެން ކޮޅަށް ހުރީ އެ ދެ މީހުންގެ ފުރަގަހުގައެވެ. އެއީ އެއްވެސް އެއްޗެއް ނެތް ކޮޓަރިއެކެވެ. އިށީންނަން ހުރި ތިން ގޮނޑިއާއި ގޮނޑިތަކުގެ މެދުގައި ހުރި މޭޒު ފިޔަވާ އިތުރު އެއްޗެއް އެ ކޮޓަރިއަކު ނެތެވެ. ފާރުތަކުގައި ވެސް ވަނީ ހުދުކުލައެވެ. ކުޑަދޮރެއް، ފަންކާއެއް ނެތެވެ. ކޮޓަރީގެ ފިނިހޫނުމިން ހުރީ ފަންސަވީހަށް ހެޔޮކޮށްފައެވެ.\n"އަޒީމާދޯ" އިސްމާއިލް ބަލައިލީ އަހަރެންގެ މޫނަށެވެ.\nކުރިއަށް ގެންދަން އަހަރެން އިޝާރާތްކުރީމެވެ.\n"އަސްލު ވީ ގޮތަކީ" އިސްމާއިލް ހުއްޓުނެވެ.\n"އިސްމާއިލް ތިކަމުން ސަލާމަތް ވާން ބޭނުން ނަމަ އިރުފާނަށް ކިޔައިދީ. ވެގެން ތިޔަ އުޅެނީ ކޮން ކަމެއްކަން ބުނެދޭނީ ޑޮކުޓަރު. އަހަރެން ވެސް ބޭނުން އިސްމާއިލަށް ރަނގަޅު ގޮތްތައް ވާން" އަހަރެން އިސްމާއިލަށް ލަފާ ދިނީމެވެ. އެއަޑު އިވުނީ ހަމައެކަނި އިސްމާއިލަށެވެ. އިސްމާއިލް ބޯ ޖަހައިލިއެވެ.\n"ފުންކޮށް ނޭވާއެއް ލައި. ދެން އިހަށް ހަމަޖެހިލައި. ހަމަޖެހިލައިފަ ކިޔައިދެވޭ ވަރަށް މީހާގެ ހާލަތު އައީމަ ކިޔައިދީ" އިރުފާނު އޯގާތެރިކަމާއެކު، ލަސްލަހުން އިސްމާއިލަށް ކިޔައިދިނެވެ.\nއިސްމާއިލް ހިމޭންވިއެވެ. ހަމަޖެހިލުމަށް އޭނާ ވަގުތުކޮޅެއް ނެގީއެވެ. މިނެޓެއްހާއިރު އެގޮތުގައި ހޭދަވިއެވެ. އެއްވެސް މީހަކު އެއްވެސް ވާހަކައެއް ނުދައްކައެވެ. ކޮޓަރީގެ ތެރެއިން އިވެނީ ތިން މީހުންގެ ނޭވާގެ އަޑު އެކަންޏެވެ. އެ އަޑުވެސް ހުރީ ތަރުތީބު ކުރެވިފައެވެ. ކޮންމެ މީހަކު ވެސް ނޭވާ ލަނީ ވެސް އެމީހަކަށް ލެވުނު އެންމެ މަޑުމަޑުންނެވެ.\n"އަސްލުވީގޮތަކީ..." އިސްމާއިލް ފެށިއެވެ. "އަހަންނަށް އަޒީމާ ދެކެ މާ ބޮޑަށް ލޯބި ވެސް ވެވުނީ..."\n"ހޫމް" އިރުފާނު ބޯ ޖަހައިލިއެވެ.\n"އަޒީމާއަކީ އަސްލު ކާކުކަން އަހަންނަށް ބަލައި ވެސް ނުލައި އޭނާއާ ކާވެނި ކުރެވުނީ" އިސްމާއިލް ހިމޭންވިއެވެ. "އޭނާ ބޭނުންވީ... އަހަރެން ހީކުރީ އޭނާ ވެސް އަހަރެން ދެކެ ވަރަށް ލޯބިވާ ކަމަށް. އަހަރެން ބަލައެއް ނުލަން އޭނާގެ ފަތިފުށަކަށް. އޭނާގެ މާޒީއަކަށް. އުމުރުގެ ތަފާތު ހުއްޓަސް އަހަރެން ބޭނުންވީ ކާވެނި ކުރަން"\n"ހިތްވަރު ކޮށްފަ ކުރިއަށް ގެންދޭ" އަހަރެން އިސްމާއިލަށް ހިތްވަރު ދިނީމެވެ.\n"އަހަރުމެންގެ ކާވެނި ވެސް ކުރެވުނީ ވަރަށް ސިއްރުން. ސަބަބަކީ އަހަންނަކީ ނޫސްވެރިއަކަށް އުޅުނު މީހަކަށް ވެފައި އަޒީމާއަކީ މަޝްހޫރު މީހަކަށްވީތީ. އަނެއްކާ އުމުރުގެ ތަފާތު އެހާ ބޮޑުވީމަ އެކަން ދިވެހިންނަށް ބަލައި ގަންނަން ފަސޭހަ ނުވާނެތީ. ކާވެނިކޮށް އަހަރެން އަޒީމާގެ ގެއަށް ބަދަލުވީ. ހުރިހާ ކަމެއް ދިޔައީ ވަރަށް ފަހިކޮށް. އަޒީމާގެ އާއިލާގެ މެންބަރުންނެއް އަހަންނަކަށް ނޭނގެ. ހަގީގަތަކީ އަޒީމާއަކީ ކާކުކަން ވެސް އަހަންނަށް ނޭނގުން" އިސްމާއިލް ލަސްލަހުން ކިޔައިދިނެވެ. "އޭނާގެ އާއިލާ ދިރިއުޅުނީ މެލޭޝިއާގަ. ގޭތެރެއިން މެދު އުމުރުގެ ފިރިހެނަކު ދެ ދުވަހަކު ފެނުމުން އަހަރެން ސުވާލުކުރިން އޭނައާ ގުޅޭގޮތުން. އަޒީމާ ވަރަށް ހަމަޖެހިލައިފަ ބުނީ އެއީ މެލޭގަ އުޅޭ އާއިލާ މީހެކޭ. ޗުއްޓީއަކަށް ޖައްސާލައިގެން އުޅެނީއޭ. އޭރު އަޒީމާގެ ބަނޑަށް ހަ މަސްވާނެ"\nއިސްމާއިލުގެ އަޑު މަޑުވަމުން މަޑުވަމުން ގޮސް ހިނދޭވަރު ވިއެވެ. އިރުފާނު އިނީ ވަރަށް ޝައުގުވެރިކަމާއެކު އަޑުއަހާށެވެ. ޔަލްވީ ވެސް ކަންފަތް ދިއްކޮށްލީ އިސްމާއިލަށެވެ. އިސްމާއިލް ބަލައިލީ އަހަންނާ ދިމާއަށެވެ. އަހަރެން ވެސް ހިނިތުންވެލީމެވެ. ދެން އޭނާ ބަލައިލީ އިރުފާނުގެ މޫނަށެވެ. އިރުފާނު ވެސް ބޯ ޖަހައިލިއެވެ. ޔަލްވީ ވެސް މަޑުމޮޅި ކަމާއެކު ބޯ ހަރަކާތްކޮށްލިއެވެ.\n"އޭރު ވެސް އަހަންނަކަށް ނޭނގޭ މި ރޭވެނީ ކޮންކަމެއް ކަމެއް. އެއްދުވަހު ބޭރުގައި އުޅެފައި ކޮޓަރިއަށް ވަން އިރު އެނދުމަތީގައި ހުރީ އަޒީމާގެ ފޮށްޓަށް އެއްޗެހި އަޅައިފަ. ފޮށި ހުރީ ބަންދު ނުކޮށް. އަހަރެން ކޮޓަރިއަށް ނަޒަރު ހުއްޓައިލިން. އަޒީމާގެ ހަބަރެއް ވޭތޯ. މަޑުމަޑުން ފޮށީގެ މަތި ހިއްލައިލިން. ފޮށީގައި ހުރީ މުޅީން ވެސް އަޒީމާގެ އެއްޗެހި. ތަރުތީބުން ފަތްޖަހައިފައިވާ އޭނާގެ ހެދުންތައް. ހެދުންތަކަށް ފުންކޮށް ބަލައިލިން. ފޮށީގެ އެއް ކަނާ ދިމާއިން ގަދަ މުށިކުލައެއްގެ ލަކުޑިކޮޅެއްގެ ވިދުން ފެނުނު. ކުއްލިއަކަށް އެ ބަލައިލުމުގެ ހިޔާލު ވެރިވި. މަޑުމަޑުން ހެދުންތަކަށް ގޮތެއް ނުވާނެހެން އެ ނެގިން. އެއީ ބަންޑުން އޮތް ފޮޓޯ ލޯގަނޑެއް. އެ ފޮޓޯ ލޯގަނޑުގައި ވަނީ ކޮން ފޮޓޯއެއްތޯ ބަލައިލާ ހިތްވި. ކޮޓަރީގެ ދޮރާ ދިމާއަށް ބަލައިލުމަށް ފަހު އެއަށް ބަލައިލިން. މަޑުމަޑުން ފޮޓޯ ލޯގަނޑުގެ ރަސްމީ ފަރާތް ބަލައިލިން. އަހަންނަށް ލިބުނީ ކުއްލި ސިހުމެއް. މީހާ އެއްލިގެން ދިޔަ. އެއާއެކު ކޮޓަރީގެ ދޮރު ހުޅުވުނު. ސިހިފައި އަހަންނަށް ކޮޅަށް ތެދުވެވުނު. އޭރު އަޒީމާ ކޮޓަރިއަށް ވަންނަނީ. އަހަރެންގެ އަތުގައި އޮތް ފޮޓޯ ލޯގަނޑު އަތުން ދޫވި. މުށިގަނޑު މައްޗަށް ބަންލައިފައި ލޯގަނޑު ވެއްޓުނު. ޖެހުނު ގޮތުން ބިއްލޫރިތައް އެކި ދިމަދިމާއަށް ބުރައިގެން ދިޔަ. އެއާއެކު އޭގައި އޮތް ފޮޓޯގަނޑުގައިވާ ފޮޓޯ ފެންނަ ގޮތްވި" އިސްމާއިލް ފުން، ލަސްނޭވާތަކެއް ލަމުން ކުރިއަށް ގެންދިޔައެވެ.\nއަނެއްކާ ވެސް އޭނާ ބަލައިލީ އަހަރެންގެ މޫނަށެވެ.\n"ދެން ހުއްޓައި ނުލާ ކިޔައދީ" އަހަރެން ލަފާދިނީމެވެ.\n"ފޮޓޯގަނޑަށް އަޒީމާ ބަލައިލި. އަޒީމާ ގާތަށް ލާނެތް ހިންޏެއް އާ. އޭގައި ވަނީ އަޒީމާއާއި އޭނާގެ އާއިލާ މީހެއްކަމަށް ބުނި މީހާގެ ފޮޓޯއެއް. ދެމީހުން ގައިގޯޅިކޮށް ނަގައިފައިވާ ފޮޓޯއެއް. އެ ފޮޓޯއިން އެމީހުންނަކީ ކޮން ބައެއްކަން ސާފުވާނެ. ނުދަންނަ މީހަކަސް އެކަން ކަށަވަރުވާނެ" އިސްމާއިލް އަނެއްކާ ވެސް ހުއްޓައިލިއެވެ. "އަޒީމާ އަހަންނާ ދިމާއަށް ބަލައިލަމުން ބަނޑުގައި އަތް ޖައްސައިލި. އަހަންނާ އޭނާ ކާވެނި ކުރީ އެ ބޭނުމުގައިކަމަށް. އޭނާގެ މަގުސަދަކީ އެއީ ކަމަށް ބުނެލި. އަދި ގޭގައި އެ އުޅެނީ އަޒީމާގެ ފިރިމީހާކަމަށް ބުނެދިން. ސުވާލުގެ ނަޒަރުން އަހަރެން ބަލައިލުމުން އަޒީމާ ބުނީ. އޭނާގެ ފިރިމީހާ ހައިކަލްއަކީ ދަރީން ނުލިބޭ މީހަކަށްވީތީ. އެ ދެމީހުން ވާހަކަދައްކައިގެން ބޭނުންވީ އަޒީމާއާ އިންނާނެ މީހަކު ލިބޭ އިރަށް ވަރިވެ އެމީހަކާ އިންނަން ކަމަށް. އަދި އެގޮތަށް އޭނާ އެކި ފަހަރު މަތިން މަސައްކަތް ކުރިކަމަށް. ނަމަވެސް އަހަރެން ނޫނީ އޭނާގެ މަޅީގައި ނުޖެހުނުކަމަށް. އެވަގުތު ހައިކަލް ކޮޓަރިއަށް ވަން. ހައިކަލް ވަދެ އަހަންނާ ދިމާއަށް ބަލައިލި އަދި ބުނެލީ ދެން އެންމެ ރަނގަޅުވާނީ އަޒީމާ ވަރިކުރީމަ ކަމަށް. އެމީހުން މެލޭއަށް ފުރަނީކަމަށް"\nއިސްމާއިލްގެ ލޮލުން ކަރުނަތައް ނީރެމުން ދިޔައެވެ. ބައެއް ކަރުނަތައް ކޯތާފަތް މަތީން ދެ ފަރާތަށް ރޮނގުދެމެމުން ގޮސް ދަތްދޮޅިން ތިކި ޖަހަމުން ދިޔައެވެ.\n"އަހަންނަށް ދެ އަތް މުއްކަވާލެވުނު. އެއާއެކު ހައިކަލްއާ ދިމާއަށް ދުއްވައި ގަނެވުނު. އެ ދިޔަ ބާރުމިނުގައި ގޮސް ހައިކަލްގެ ގައިގައި ތަޅައި ގަނެވުނު. ހައިކަލް ވެސް ދިފާއުގައި އެކި ކަންކަން ކުރަމުން ދިޔަ. މަންޒަރު ބަލަން ހުރީ އަޒީމާ. އޭނާގެ ބަނޑާއެކު ރަނގަޅަށް ހިނގައި ނުލެވި އިރުކޮޅަކު ހުރި. އޭރު އަހަރެން އޮތީ ހައިކަލްގެ ވައްޓާލައިގެން އޭނާގެ މޫނުގައި ދެ އަތުން ތަޅަން. ކުއްލިއަކަށް އަހަރެންގެ ބޮލަށް ހަމަލާއެއް އެރި. ދެން ވީނުވީއެއް ނޭނގުނު" އިސްމާއިލް ދެ ލޯ ފޮހެލިއެވެ.


Addu Ge3Kulhi Aai Kuda Kandu Sarahahdhu Himaayai Kohffi - Vaguthu\nއައްޑޫގެ ތިން ކުޅި އާއި ކުޑަ ކަނޑު ސަރަހައްދު ހިމާޔަތްކޮށްފި\nތިމާވެށި ރައްކާތެރިކޮށް ދެެމެހެއްޓުމާ ބެހޭ ގާނޫނުގެ ދަށުން، އައްޑޫގެ ހަތަރު ސަރަހައްދެއް ހިމާޔަތްކޮށްފިއެވެ.\nއެންވަޔަރަމެންޓް މިނިސްޓްރީން މިއަދު އާއްމު ކުރި އިއުލާނެއްގައި ބުނީ އައްޑޫގެ ކުޑަ ކަނޑު ސަރަހައްދާއި މާކިޅި އާއި ފެހެލެ ކިޅި ސަރަހައްދާއި މާފިށި ކިޅި ސަރަަހައްދާއި މަތިކިޅި ސަރަހައްދު، މިއަދުން ފެށިގެން ހިމާޔަތްކޮށްފައިވާ ކަމަށެވެ.\nއެގޮތުން ހިމާޔަތް ކުރި ސަރަހައްދު ތަކުގައި ހިމެނޭ ކުޑަކަނޑު ސަރަހައްދަކީ ގަލާއި މުރަކަ ގިނަ، އަދި އެކި މަހުގެ ބާވަތްތަކާއި ދިރުންތައް ގިނަ، ގުދުރަތީގޮތުން މުއްސަނދިތަނެކެވެ. ނެތިދިޔުމުގެ ބިރު ހީވެފައިވާ ވެލަ އާއި ވައިފިޔަ މަޑި އަދި ކޯމަސް މި ސަރަހައްދުގައި ގިނަ އެވެ.\nމިކަނޑު ހިމާޔަތް ކުރުމުގެ އެއް ބޭނުމަކީ މިދިރުންތަކަށް ރައްކާތެރިކަން ހޯދައިދިނުމެވެ.\nމާކިޅި އާއި ފެހެލި ކިޅި އަކީ ހިތަދޫ އިރުދެކުނު ފަރާތުގައި އޮންނަ ޗަސްބިމުގައި ހެދިފައިވާ ދެ ކުޅިއެވެ. މިއީ ރަށުގައި ފެންބޮޑުވުމުގެ ފުރުސަތު ކުޑަކޮށްދޭ ދެ ކުޅިއެވެ. އަދި މި ތަން، ދަނޑުވެރިކަމަށް ވެސް ބައެއް މީހުން އަންނަނީ ބޭނުން ކުރަމުންނެވެ. ލޮޓަސް ގިނައިން ފެންނަ މި ކުޅިތަކަކީ މޫސުމީ ދޫންޏާއި ހިމާޔަތްކޮށްފައިވާ ދޫނިތައް އާންމުކޮށް ޖައްސާ ކުޅިތަކެކެވެ.\nހިމާޔަތްކޮށްފައިވާ ކުޑަކަނޑުން މުރަކަ އާއި ގާ ނެގުމާއި މަސް ހިފުމަކީ މަނާ ކަމެކެވެ. އަދި ކުޅިތަކުން، ދޫނި ހިފުމާއި އެ ދިރުންތަކަށް ގެއްލުން ދިނުމާއި ކުނި އެޅުމަކީ މަނާ ކަމެކެވެ.


Agu heyo Apple TV Plus, bodu badhalegge feshun | Mihaaru\n11 ސެޕްޓެމްބަރ 2019 - 10:102comments\nމި ހިދުމަތް މިހާރު ވެސް ދެމުން އަންނަ ނެޓްފްލިކްސް އާއި އެމެޒޯން އަށް، ނޮވެމްބަރު މަހު 12 ގައި ނުކުންނަ ޑިޒްނީ ޕްލަސްގެ ބިރު މިހާރު ވެސް އެބަ އޮތެވެ. މި ލިސްޓަށް ދެން އިތުރުވާނީ އެޕަލް ޓީވީ ޕްލަސް އެވެ.\nއަންނަ ނޮވެމްބަރު މަހު އެކެއްގައި ލިބެން ފަށާ އެޕަލް ޓީވީ ޕްލަސްގެ އަގު ނެޓްފްލިކްސް، އެމެޒޯން އަދި ޑިޒްނީ ޕްލަސްއާ އަޅާބަލާއިރު، މާ ބޮޑަށް ވެސް ކުޑަ އެވެ. އެޕަލް ޓީވީ ޕްލަސް އަށް މަހަކު ދައްކަން ޖެހޭނީ 4.99 ޑޮލަރެވެ. އެއީ މުޅި ޕެކޭޖެވެ. އައި ފެމިލީ ޝެއާރިން ހަދައިގެން، މި އަގުގެ ތެރޭގައި އެހެން މީހުންނަށް ހިލޭ ވެސް ބޭނުންކުރެވޭނެ އެވެ.\nނެޓްފްލިކްސްގެ އާދައިގެ ޕެކޭޖަކަށް މަހަކު 11.99 ޑޮލަރު ދައްކަންޖެހެ އެވެ. ޑިޒްނީ ޕްލަސް އާއެކު ޑިޒްނީގެ އިތުރު ސްޓްރީމިން ސާވިސްތައް ކަމަށްވާ އީއެސްޕީއެން ޕްލަސް އަދި ހުލޫ އާ އެކު މަހަކު ދައްކަން ޖެހޭނީ 12.99 ޑޮލަރެވެ.\nޑިޒްނީ ޕްލަސްއާ ހިލާފަށް އެޕަލް އިން ހިދުމަތް ފަށަނީ ވެސް 100 އަށް ވުރެ ގިނަ ގައުމަކަށް ލިބޭ ގޮތަށެވެ. ޑިޒްނީން އެ ހިދުމަތް ފުރަތަމަ ދުވަހު ހުޅުވާލަނީ ދެތިން ގައުމަކަށެވެ. އަދި ދުނިޔޭގެ އެކި ހިސާބުތަކަށް އެ ހިދުމަތް ފޯރުކޮށްދިނުމަށް ދެ އަހަރެއްހާ ދުވަސް ނަގާނެ ކަމަށް އެމީހުން އޮތީ ބުނެފަ އެވެ.\nއެޕަލްގެ އިވެންޓަށް ފަހު، އެޕަލްގެ ކޮންމެ އާ ޕްރޮޓަކްޓެއް ގަންނަ މީހަކަށް، އެޕަލް ޓީވީ ޕްލަސްގެ ސަބްސްކްރިޕްޝަން އެއް އަހަރަށް ހިލޭ ދޭން ވެސް ވަނީ ނިންމައިފަ އެވެ. އެހެންވެ ސްޓްރީމިން ސާވިސްގައި އެޕަލްގެ ރަސްކަމެއް ފެށިދާނެ ކަމަށް ބެލެވެ އެވެ.\nއިތުރު ލިޔުންތައް އެޕަލް އެމޭޒަން


Male' sarahahdhun covid case thah madhu dhuvaheh | Mihaaru\nމާލެ ސަރަހައްދުން ކޮވިޑް ކޭސްތައް މަދު ދުވަހެއް\nކޮވިޑް ވެކްސިން ޖަހައިދޭ ސެންޓަރެއް: ބައްޔަށް ޕޮޒިޓިވްވި މީހުންގެ އަދަދު ވަނީ ދަށަށް ގޮސްފައި.-- ފޮޓޯ: ނިޝާން އަލީ/ މިހާރު\n23 ފެބުރުއަރީ 2021 - 23:12\nމާލެ ސަރަހައްދުން ކޮވިޑަށް ޕޮޒިޓިވްވާ މީހުންގެ އަދަދު ކޮންމެ ދުވަހަކުހެން 100 އިން މަތީގައި ހުރުމަށް ފަހު މިދިޔަ 24 ގަޑިއިރު ތެރޭ އެ އަދަދު ދަށްވެއްޖެ އެވެ.\nފިޔަވަޅުތަކަށް ދިން ލުއިތަކާއެކު މާލެ ހުޅުމާލެ އަދި ވިލިމާލޭގައި ބަލި ޖެހޭ މީހުންގެ އަދަދު ވަނީ ވަރަށް ބޮޑަށް އިތުރުވެފަ އެވެ. މިދިޔަ މަހުގެ 24 އިން ފެށިގެން، ކޮވިޑު ޖެހޭ މީހުންގެ އަދަދު ކޮންމެ ދުވަހަކުހެން ހުރީ މާލެ ސަރަހައްދުގައި 100 އިން މަތީގަ އެވެ.\nމިދިޔަ 24 ގަޑިއިރު ތެރޭ މާލެ ސަރަހައްދުން 76 މީހަކު ޕޮޒިޓިވް ވިޔަސް އަދިވެސް ޖުމްލަ ނަންބަރު ހުރީ 100 އިން މަތީގަ އެވެ.\nއިއްޔެ ހަވީރު 6:00 ން މިއަދު ހަވީރު 6:00 އާ ހަމައަށް ޓެސްޓުކުރި 4،388 ސާމްޕަލްގެ ތެރެއިން 108 މީހަކު ޕޮޒިޓިވްވެފައިވެ އެވެ. އެއީ މާލެ ސަރަހައްދުން 76 މީހަކާއި އެހެން ރަށްރަށުގެ 12 މީހެއް އަދި ރިސޯޓުތަކުން 20 މީހެކެވެ.\nބަލިން 83 މީހަކު ރަނގަޅުވެފައިވާތީ، އެކްޓިވް ކޭސްތަކުގެ އަދަދަކީ 2،429 އެވެ.\nމި މަހުގެ ފުރަތަމަ ދުވަހުން ފެށިގެން ރާއްޖޭގައި އަންނަނީ ކޮވިޑްގެ ވެކްސިން ދެމުންނެވެ. ނަމަވެސް ވެކްސިންގެ ސަބަބުން ކޮވިޑްގެ ކޭސްތަކުގެ އަދަދު ފާހަގަކުރެވޭ ވަރަށް ދަށަށް ދާނެހާ މުއްދަތެއް އަދި ނުވެ އެވެ.\nރާއްޖޭގައި މި ވަގުތު ހުންނެވި ހަމައެކަނި ޕީޑިއޮޓްރިކް އިންފެކްޝަންސް ކޮންޓްރޯލްގެ އެކްސްޕާޓް، ޑރ. ނަޒްލާ މުސްތަފާ ވިދާޅުވީ ރާއްޖޭގައި ބޭނުންކުރާ ކޮވިޝީލްޑް ވެކްސިންގެ ފުރަތަމަ ޑޯޒް ޖަހާތާ ދެ ހަފުތާ ފަހުން އެ މީހަކަށް 60 ޕަސެންޓް ރައްކާތެރިކަން ލިބޭ ކަމަށެވެ. އެއާއެކު، އެ މީހެއްގެ ގައިން އެހެން މީހުންނަށް ބަލި ޖެހުމުގެ ފުރުސަތު 60 ޕަސެންޓު ދަށްކޮށްލަ އެވެ. ބަލި ޖެހުމުން ހާލު ސީރިއަސްވުމުގެ ފުރުސަތު 100 ޕަސެންޓް ދަށްކޮށްދޭ ކަމަށް ވެސް ވިދާޅުވި އެވެ.\nއޭގެ އަށް ހަފުތާ ފަހުން ވެކްސިންގެ ދެ ވަނަ ޑޯޒް ޖަހައިގެން، ދެ ހަފުތާ ފަހުން ލިބޭ ރައްކާތެރިކަން 70 ޕަސެންޓަށް އަރާ ކަމަށް އޭނާ ވިދާޅުވި އެވެ.\nމިއަދު ރާއްޖޭގައި ދިން 4،962 ވެކްސިންނާ އެކު މިހާތަނަށް މުޅި ރާއްޖޭގައި ވެކްސިން ޖެހި މީހުންގެ އަދަދު ވަނީ 85،110 އަށް އަރައިފަ އެވެ.\nހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ ކޮވިޑް ވެކްސިން\nމާލޭ ސަރަހައްދުގާ މިއަދު ވެކްސިން ދިން އަދަދު ވަރަށް މަދު... މިކަން ރަނގަޅުކޮށް ވީހާ އަވަހަކަށް ވީހާ ގިނަ ބަޔަކަށް ވެކްސިން ދީ ނިންމާން އެބަ ޖެހޭނު..\nމިއަދު ދޫވިތަންކޮޅު މާދަމާ ހިފާލާނެ. މީ ދިވެހިން!


May 2018 – EPS School\nEPS School > 2018 > May\nފައުންޑޭޝަންގެ އޮފީސް ގާއިމް ކުރުމުގެ މަސައްކަތް ފަށައިފި\n10 މެއި 2018 ގައި އުފެދުނު އީ.ޕީ.އެސް ފައުންޑޭޝަންގެ އޮފީސް ގާއިމް ކުރުމުގެ މަސައްކަތް ވަރަށް ބާރަށް ފަށައިފިއެވެ. މިގޮތުން 23 މެއި 2018 ގައި ފައުންޑޭޝަންގެ އިދާރާގެ ގޮތުގައި ހަމަޖެހިފައިވާ މ. ވައިޓް ގޭޓްގައި ފައުންޑޭޝަންގެ ވަގުތީ ހިންގާ ކޮމެޓީގެ ބޭފުޅުން ބައްދަލުވުމެއް ބޭއްވިއެވެ. މި ބައްދަލުވުމުގައި މަޝްވަރާ ކުރެވުނީ މ. ވައިޓްގޭޓް އާ ހަވާލުވެ ތިއްބެވި ބިލަބޮންގ ސްކޫލްގެ ވެރިންގެ ފަރާތުން ވަޑައިގެން ދެއްވި އަދުލީ ރަޝީދާ އެކުއެވެ. މިވަގުތު މ. ވައިޓް ގޭޓް […]\nއީ.ޕީ.އެސް ފައުންޑޭޝަންގެ ވަގުތީ ހިންގާ ކޮމިޓިއެއް އެފައުންޑޭޝަންގެ ފުރަތަމަ ބައްދަލުވުމުގައި އެކުލަވާލައިފިއެވެ. 19 މެއި 2018 ވީ ހޮނިހިރު ދުވަހުގެރޭ5ވަނަ ލެމަން ގްރާސް ރެސްޓޯރެންޓްގައި ބޭއްވުނު މި ބައްދަލުވުމުގައި އެކުލަވާލެވުނު ހިންގާ ކޮމިޓީ ތިރީގައި މިވަނީއެވެ. މި ހިންގާ ކޮމިޓީ ފައުންޑޭޝަންގެ އާއްމު ޖަލްސާއެއް ބާއްވައި ދާއިމީ ހިންގާ ކޮމިޓީއެއް ހިންގާ ގަވާޢިދާ އެއްގޮތަށް އެކުލަވާލެވެންދެން ދެމިއޮންނާނެއެވެ. މުޤައްރިރު ނުވަތަ ރައީސް: ޑރ. ޢަލީ ޝަމީމް ނާއިބު މުޤައްރިރު: އަލްފާޟިލާ ޝާޢިރާ ސަލީމް ނާއިބު […]


Disha aa eku umuruge thafaatheh nufeney: Salman\n"ރާދޭ"ގެ ޕޯސްޓަރެއްގައި ސަލްްމާނާއި ދިޝާ\nއަންނަ ފިތުރު އީދުގައި ރިލީޒް ކުރަން ތައްޔާރުވެފައިވާ ސަލްމާން ހާންގެ އާ ފިލްމު "ރާދޭ: ޔުއަ މޯސްޓް ވޯންޓަޑް ބާއީ" ގެ ބަތަލާއަކީ ސަލްމާނަށް ވުރެ އެތައް ގުނައެއް ހަގު ބަތަލާއެއް ކަމަށްވާ ދިޝާ ޕަޓްނީ އެވެ. އެހެންވެ ފިލްމުގެ ފުރަތަމަ ޓްރެއިލާ ރިލީޒް ކުރުމާއެކު ސޯޝަލް މީޑީއާގައި ގިނަ ބަޔަކު ސަލްމާނަށް މަލާމާތްކޮށް ތަފާތު ކޮމެންޓުތައް ކުރަން ފެށި އެވެ. ސަލްމާން އަބަދު ވެސް އޭނާއަށް ވުރެ މާ ހަގު ބަތަލާއިންނާއެކު ފިލްމު ކުޅެނީ ޅަ ވާހިތުން ކަމަށް ބުނެ އެވެ.\n"ރާދޭ" ގެ މޭކިން ވީޑީއޯގައި ސަލްމާން ވަނީ ފާޑުކިޔާ މީހުންނަށް ޖޯކު ޖަހައި ވާހަކަ ދައްކާފަ އެވެ. ސަލްމާން ބުނީ އޭނާ އާއި ދިޝާގެ ހަގީގީ އުމުރުގައި 27 އަހަރުގެ ތަފާތެއް ހުއްޓަސް ފިލްމުގައި އެ ދެ އެކްޓަރުން ފެންނަނީ އެއް އުމުރެއްގެ ދެ މީހުންގެ ގޮތުގައި ކަމަށެވެ. ފިލްމުން ފެންނައިރު ދިޝާ ހާ އޭނާ ވެސް ޅަ ކަމަށެވެ.\nސަލްމާނަށް މިހާރު މީ 55 އަހަރެވެ. ދިޝާގެ އުމުރަކީ 28 އަހަރެވެ.\n"ހާދަ މޮޅޭ އެ ފލްމުގައި އޭނާ [ދިޝާ]. އަދި ވަރަށް ރީތި ވެސް މެ. އަހަރެމެން ދެ މީހުން ހީވަނީ ހަމަ އެއް އުމުރެއްގެ ދެ މީހުން ހެން. ނޫން، ނޫން. އަހަރެން ހީވަނީ އޭނާގެ އުމުރުގެ ޒުވާނެއް ހެން،" ޖޯކަކަށް ހަދާފައި ސަލްމާން ބުނެފައި ވެއެވެ.\nސަލްމާން ބުނީ މިހާރު އޭނާ ހުރި އުމުރުގައި ހުރެ އެކްޝަން މަންޒަރުތައް ކުޅެވޭނަމަ ރޮމޭންސް ނުކުރެވޭނެ ސަބަބެއް ވެސް ނެތް ކަމަށެވެ.\n"ރާދޭ" ގެ މިހާތަނަށް ރިލީޒްކުރި ދެ ލަވައިން އެއް ލަވައިގައި ސަލްމާނާއި ދިޝާގެ ތުންފަތާއި ތުންފަތް ޖެހޭ ތަން ފެނެ އެވެ. މިއީ މިހާތަނަށް ސަލްމާން އަމަލު ކުރަމުން އައި "ނޯ ކިސިން ޕޮލިސީ" އާ ތަފާތު ކަމެކެވެ. އެހެންވެ މިކަމާ ވެސް ވަރަށް ގިނަ ބަޔަކު އޭނާއަށް ޓްރޯލް ކުރި އެވެ. އަދި މިއީ އަސްލު މަންޒަރެއް ނޫންކަން ވެސް މި ލަވަ ބެލި ގިނަ ބަޔަކަށް ފާހަގަ ކުރެވިގެން އެ ވާހަކަ ވެސް ދެއްކި އެވެ.\n"ރާދޭ" މޭކިން ވީޑިއޯގައި ސަލްމާން ވަނީ މި މަންޒަރާ ބެހޭ ގޮތުން ވެސް ވާހަކަ ދައްކާފަ އެވެ. އޭނާ ބުނި ގޮތުގައި ލަވަ ބެލި ގިނަ ބަޔަކަށް ފާހަގަ ކުރެވުނު ފަދައިން ހަގީގަތުގައި ވެސް އެ މަންޒަރުގައި ދިޝާގެ ތުންފަތުގައި ޑަކްޓް ޓޭޕް ތަތްކޮށްފައި ހުއްޓެވެ. އެހެންވެ އޭނާގެ ތުންފަތް ގޮސް ޖެހެނީ އެ ޓޭޕްގަނޑުގައި ކަމަށާއި ދިޝާގެ ތުންފަތުގައި ނޫން ކަމަށް ސަލްމާން ބުންޏެވެ. އަދި "ނޯ ކިސިން ޕޮލިސީ" އާ އޭނާ ހިލާފު ނުވާ ކަމަށް ވެސް ސަލްމާން ބުންޏެވެ.\nދިޝާ ބުނި ގޮތުގައި މި ފިލްމުގައި ސަލްމާން ކުޅެނީ 20 ގެ އަހަރުތައް ގުނަމުންދާ އެކްޓަރެއްގެ ރޯލު ކަމަށާއި އެ ރޯލާ އެއްވަރަށް ސަލްމާންގެ ސިފައަށް ވެސް ޅަ ކަން ގެނެސްފައިވާ ކަމަށެވެ. ވީމާ އޭނާ އާއި ސަލްމާންގެ އުމުރުގެ ތަފާތުކަން ފިލްމުން އެއްގޮތަކަށް ވެސް ނުފެންނަ ކަމަށެވެ.\nއިންޑިއާ ސަލްމާން ހާން ދިޝާ ޕަޓްނީ


Jabir ge nan ihvaa majlis in nerefi\nޖާބިރުގެ ނަން އިއްވައި މަޖިލީހުން ނެރެފި\n0 July 10th, 2019 - 10:56 AM\nޖާބިރުކުރެއްވި ސުވާލަކީ މަޖިލީހުގެ ރައީސްކަމުގެ ހުވާ ކުރެއްވުމަށްފަހު ދައުލަތުގެ ޚަޒާނާގެ ތަޅުދަނޑި ލިބިވަޑައިގެންނެވިތޯ ސުވާލުކޮށް މަޖީހުގައި އަޑުގަދަ ކުރުމުން ރައްޔިތުންގެ މަޖިލީހުގެ ކާށިދޫ ދާއިރާގެ މެންބަރު ޢަބްދުﷲ ޖާބިރުގެ ނަން އިއްވާ މަޖިލީހުގެ ތަޅުމުން ނެރެފިއެވެ.\nމަޖިލީހުގެ މިއަދުގެ ޖަލްސާ ފަށްޓަވާ ރިޔާސަތުން ޖަލްސާގައި ކުރާނެ މަސައްކަތްތައް އިޢުލާންކުރައްވަމުން ގެންދަވަނިކޮށް ޖާބިރު ވަނީ ނިޒާމީ ނުކުތާއެއް ނެންގެވިއެވެ.\nނިޒާމީ ނުކުތާ ނަންގަވާ ޖާބިރު ވަނީ މަޖިލީހުގެ ރިޔާސަތުގައި އިންނެވި މަޖިލީހުގެ ރައީސް، ރައީސް މުހައްމަދު ނަޝީދާއި ސުވާލެއް ކުރައްވާފައެވެ. ޖާބިރުކުރެއްވި ސުވާލަކީ މަޖިލީހުގެ ރައީސްކަމުގެ ހުވާ ކުރެއްވުމަށްފަހު ދައުލަތުގެ ޚަޒާނާގެ ތަޅުދަނޑި ލިބިވަޑައިގެންނެވިތޯއެވެ. އެއައެކު ޖާބިރުގެ ވާހަކަ މެދުކަނޑާލެއްވުމަށްފަހު ރިޔާސަތުން ވަނީ ޖާބިރުގެ ވާހަކަ ނިޒާމީ ނުކުތާއެއްގެ ގޮތުގައި ބަލައިނުގަނެވޭނެކަމަށް ވިދާޅުވެފައެވެ.\nއެހެންނަމަވެސް ޖާބިރުގެ ވާހަކަ މެދުކަނޑާނުލާ ތަޅުމުގައި ގެންދެވީ އަޑު ގަދަކުރެއްވަމުންނެވެ. މައިކު އަޑު ކަނޑާލުމުންވެސް ޖާބިރު ހުއްޓާނުލާ ވާހަކަ ކުރިއަށް ގެންދިއުމުން ރިޔާސަތުން ވަނީ އިށީނދެވަޑައިގަތުމަށް ތަކުރާރުކޮށް ޖާބިރަށް ނަސޭހަތްތެރިވެވަޑައިގެންފައެވެ. އަދި ޢަމުރަށް ނުކިޔަމަންތެރިވާނަމަ މެންބަރުގެ ނަން އިއްވަން ޖެހިވަޑައިގަންނަވާނެކަމަށްވެސް ރިޔާސަތުން ވިދާޅުވިއެވެ.\nރިޔާސަތުން ކޯފާއިސްވެ ޖާބިރު އިށީނދެވަޑައިގަތުމަށް ތަކުރާރުކޮށް އެދުމުން ކުޑަވަގުތުކޮޅަކަށް އިށީނުމަށްފަހު އަނެއްކާވެސް ޖާބިރު ތެދުވެވަޑައިގަތުމުން ރައީސް ނަޝީދު ވަނީ ޖާބިރުގެ ނަން އިއްވަވާފައެވެ. ރިޔާސަތުން ނަން އިއްވެވުމުން ޖާބިރު ވަނީ ތަޅުން ދޫކުރައްވާ ވަޑައިގެންފައެވެ.